Revive, Restore, Retain dan Stay Protected bukan kempen biasa
Oleh KOSMO!

1 Februari 2023, 7:08 pm
PETALING JAYA – Kempen ‘Revive, Restore, Retain dan Stay Protected’ yang dianjurkan pengendali takaful keluarga, Prudential BSN Takaful Berhad (PruBSN) bukan hanya menghargai kesetiaan para pelanggan malah diadakan bagi memastikan perlindungan takaful secara berterusan.
Ketua Pegawai Eksekutif PruBSN, Wan Saifulrizal Wan Ismail berkata, perkara tersebut seiring dengan misi PruBSN untuk membantu rakyat Malaysia untuk memanfaatkan perlindungan terbaik dalam kehidupan seharian mereka.
Katanya lagi, dalam mengharungi pelbagai cabaran daripada segi ekonomi, kesihatan, sosial dan persekitaran yang dinamik, situasi yang tidak terduga dan di luar kawalan boleh menimpa sesiapa sahaja.
“Keadaan ini sememangnya membimbangkan, lebih-lebih lagi apabila kita tidak mempunyai jaringan keselamatan kewangan yang menjamin masa hadapan kita dan keluarga tersayang.
“Kerana itulah kami menganjurkan kempen Revive, Restore, Retain dan Stay Protected pada tahun lalu untuk menggalakkan para pelanggan kami memiliki perlindungan yang berterusan sebagai jaringan keselamatan kewangan sekiranya ditimpa sebarang musibah,” katanya ketika meraikan pemenang Kempen ‘Revive, Restore, Retain dan Stay Protected’ di Subang Jaya hari ini.
Dalam majlis tersebut, menyaksikan pelanggan bertuah, Aiman Syafiq Zakaria dari Johor Bahru membawa pulang hadiah utama berupa sebuah kereta Proton Persona 1.6L Premium CVT yang bernilai RM60,000.

Wan Saifulrizal berkata, kesemua pemenang dipilih berdasarkan cabutan secara rawak dari senarai pemegang sijil dengan pengaktifan semula sijil atau mendaftar untuk pembayaran automatik melalui debit terus atau kad debit/kredit sepanjang tempoh kempen berlangsung.
Dalam majlis yang sama, Wan Saifulrizal turut mengumumkan kempen terbaru PruBSN agar semua rakyat Malaysia dilindungi pada setiap masa serta menghargai para pelanggan dengan menawarkan ganjaran pakej Umrah dan Haji.
“Pada setiap bulan bermula Januari sehingga Disember 2023, cabutan rezeki akan berlangsung untuk memilih seorang pemenang yang bakal memenangi pakej Umrah untuk dua orang.
“Seorang pelanggan bertuah pula bakal memenangi hadiah utama berupa pakej menunaikan fardu Haji juga untuk dua orang,” jelasnya.
Untuk melayakkan diri bagi cabutan rezeki, para pelanggan hanya perlu mendaftar untuk pembayaran sijil secara automatik (auto deduction) sepanjang tahun ini. – KOSMO! ONLINE.


Hulk Hogan didakwa tidak dapat merasai pergerakan kaki
Oleh KOSMO!

1 Februari 2023, 7:00 pm
LOS ANGELES – Legenda sukan gusti, Kurt Angle mendedahkan menerusi program podcast kendaliannya bahawa Hulk Hogan tidak lagi dapat merasakan pergerakan kakinya, lapor akhbar New York Post semalam.
Bekas juara Olimpik itu berkata, Hogan atau nama sebenarnya adalah Terry Gene Bollea memberitahunya di belakang pentas pada pertunjukan pada minggu lalu bahawa dia telah kehilangan rasa ‘pergerakan’ di bahagian bawah badannya.
Angle berkata, bekas ahli gusti terkenal tersebut kini memerlukan tongkat untuk dia berjalan-jalan.
Pendedahan itu telah mengejutkan dunia gusti selepas Hogan yang berusia 69 tahun membuat penampilan mengejut pada program televisyen gusti popular, RAW XXX di Philadelphia pada minggu lalu.
Hogan muncul bersama bekas pengurus, Jimmy Hart, sambil berjalan dengan teruja dan memberi isyarat ke arah orang ramai semasa penampilan dalam program tersebut. Dia bagaimanapun tidak menggunakan tongkat.
Bagaimanapun, Angle berkata, dia bercakap dengan Hogan selama setengah jam di belakang pentas tetapi sehingga kini, Hogan masih belum memberikan sebarang kenyataan berhubung perkara itu. – Agensi


Pasangan Iran menari tepi jalan dipenjara 10 tahun
Oleh KOSMO!

1 Februari 2023, 7:30 pm
TEHERAN – Sepasang kekasih warga Iran yang berusia dalam lingkungan 20-an dijatuhi hukuman penjara lebih 10 tahun selepas menyiarkan video mereka sedang menari di jalan, lapor akhbar Saudi Gazette hari ini.
Astiazh Haqiqi, 21, dan tunangnya, Amir Mohammad Ahmadi, 22, disabitkan bersalah atas dakwaan ‘mempromosikan rasuah dan pelacuran, bersekongkol menentang keselamatan negara dan menyebar propaganda menentang pemerintah’.
Sumber memberitahu Badan Penyiaran Britain (BBC) bahawa penahanan pasangan itu berlaku selepas mereka menyiarkan video di akaun Instagram mereka yang mempunyai gabungan pengikut mencecah dua juta.
Video yang tersebar memaparkan situasi mereka menari di tepi Menara Azadi di Teheran.
Rumah keluarga Astiazh yang mendedahkan profesionnya sebagai pereka fesyen, diserbu sebelum ditahan.
Tidak jelas berapa lama hukuman bagi setiap sabitan berasingan yang mereka hadapi. Bagaimanapun, tempoh hukuman penjara untuk semua pertuduhan adalah selama 10 tahun setengah.

Menurut laporan, mereka juga dikenakan larangan dua tahun daripada menggunakan media sosial dan tidak dibenarkan meninggalkan negara itu. – Agensi


SPRM beku akaun parti Bersatu
Oleh Abdul Rahman Razali

1 Februari 2023, 7:11 pm
SPRM beku akaun parti Bersatu | 15 MINIT MMTV 1 FEBRUARI 2023.


Ibu tunggal sujud syukur dalam mahkamah, terlepas hukuman mati
Oleh MUHAMMAD SHAHIZAM TAZALI

1 Februari 2023, 7:12 pm
MELAKA – Seorang ibu tunggal empat anak menangis teresak-esak dan membuat sujud syukur di dalam kandang tertuduh selepas terlepas daripada hukuman gantung atas pertuduhan mengedar dadah pada 2018.
Hakim Mahkamah Tinggi, Datuk Anselm Charles Fernandis melepaskan tertuduh, Karen Liang Moi Yin, 43, daripada hukuman itu selepas selepas pihak pendakwaan gagal membuktikan wujud kes prima facie terhadap enam daripada tujuh pertuduhan yang dihadapkan.
Katanya, penelitian terhadap laporan forensik dan analisis Asid deoksiribonukleik (DNA) pada sikat dan tuala tertuduh serta Orang Kena Tuduh (OKT) kedua mendapati terdapat beberapa individu lain yang tidak dikenali.
“Tuala dan sikat yang dijumpai dalam tandas di apartment tersebut adalah bersambung dengan bilik di mana dadah tersebut dijumpai. Terdapat beberapa set kunci turut diberikan kepada pelbagai pihak,” jelasnya.
Mengikut dua pertuduhan, Karen atau nama Islamnya, Huda Humairah didakwa mengedar dadah jenis methamphetamine seberat 142.09 gram dan dadah jenis MDMA seberat 1139 gram di sebuah bilik pangsapuri di Jalan Persisiran Bunga Raya dalam daerah Melaka Tengah kira-kira pukul 4.30 pagi pada 13 Oktober 2018.
Sementara itu, di bawah pertuduhan Seksyen 12(2) ADB 1952, tertuduh berdepan dua lagi pertuduhan memiliki dadah jenis Monoacetylmorphine seberat 1.10 gram dan dadah jenis heroin seberat 2.18 gram.

Mahkamah bagaimanapun menjatuhkan hukuman penjara empat tahun penjara terhadap tertuduh bermula dari tarikh ditangkap pada 13 Oktober 2018 atas kesalahan memiliki dadah jenis methamphetamine seberat 20.25 gram.
Perbicaraan bermula pada 15 September 2020 dengan seramai 19 orang saksi dipanggil oleh pihak pendakwaan dan tiga orang daripada pihak pembelaan.-KOSMO! ONLINE


Pelajar IPTS maut, trak pikap mengejut masuk simpang
Oleh DIYANATUL ATIQAH ZAKARYA

1 Februari 2023, 6:28 pm
MELAKA – Seorang penuntut institusi pengajian tinggi swasta (IPTS) maut selepas motosikal ditunggangi merempuh sebuah trak pikap di simpang tiga di Jalan Dato Mohd Zin, di sini, semalam.
Dalam kejadian kira-kira pukul 11.15 malam itu, mangsa Muhammad Naqib Firdaus Noraizam, 21, meninggal dunia di lokasi akibat kecederaan parah di kepala.
Ketua Polis Daerah Melaka Tengah Asisten Komisioner Christopher Patit berkata, kemalangan dipercayai berlaku ketika mangsa yang menunggang motosikal jenis Demak DTM200 dalam perjalanan dari arah Lebuh Alor Gajah-Melaka Tengah-Jasin (AMJ) menghala ke Batu Berendam.
“Sampai di simpang Jalan TTC16, sebuah kenderaan pacuan empat roda jenis Mitsubishi Triton dari arah bertentangan telah memasuki simpang secara tiba-tiba, menyebabkan mangsa tidak sempat mengelak dan merempuh kenderaan tersebut.
“Akibat rempuhan itu, mangsa telah tercampak ke atas trak pikap berkenaan dan terjatuh ke jalan selepas kenderaan tersebut melanggar sebuah lagi motokar di hadapan,” katanya dalam satu kenyataan akhbar di sini, hari ini.
Katanya, mangsa telah disahkan meninggal dunia di tempat kejadian oleh pegawai perubatan dan mayat dihantar ke Unit Forensik Hospital Melaka bagi mengetahui punca kematian.

“Pemandu trak pikap yang berusia 43 tahun dan bekerja sebagai jurujual hanya mengalami kecederaan ringan. Siasatan lanjut masih diteruskan mengikut Seksyen 41(1) Akta Pengangkutan Jalan 1987,” katanya.-KOSMO! ONLINE


Polis terima aduan artikel ‘Murid SJKC tak minat subjek Bahasa Melayu?’
Oleh AZMI NORDIN

1 Februari 2023, 6:34 pm
KUALA LUMPUR – Polis Sentul mengesahkan pihaknya menerima aduan berkenaan individu tidak puas hati dengan berita yang melaporkan bahawa murid di Sekolah Jenis Kebangsaan Cina (SJKC) tidak berminat untuk mempelajari Bahasa Melayu.
Ketua Polis Daerah Sentul, Asisten Komisioner Beh Eng Lai berkata, pihaknya menerima aduan tersebut daripada seorang lelaki tempatan berusia 69 tahun yang juga merupakan Pengerusi Majlis Bahasa Cina Malaysia pada pukul 3.36 petang, 21 Januari lalu.
Katanya, menurut pengadu, artikel yang dikeluarkan secara dalam talian oleh sebuah akhbar tempatan pada 18 Januari lalu telah menimbulkan persepsi buruk terhadap terhadap pelajar SJKC ekoran komen orang awam terhadap artikel tersebut.
Sehubungan itu, lelaki tersebut menyatakan segala kenyataan yang dikeluarkan di dalam artikel tersebut adalah tidak benar dan menimbulkan salah faham serta suasana tidak harmoni di antara kaum Cina dan kaum lain.
“Ekoran laporan itu, pihak kami mengesan dua artikel daripada akhbar tempatan yang bertajuk ‘SJKC pupils not keen to learn BM’ dan ‘Murid SJKC tak minat subjek Bahasa Melayu?’.
“Siasatan awal mendapati tajuk berita tersebut mempunyai kecenderungan untuk memberi persepsi yang mungkin mendatangkan kegusaran kepada awam.

“Bagaimanapun, kandungan artikel tersebut tidak mempunyai sebarang pernyataan yang berunsurkan hasutan atau membangkitkan kemarahan mana-mana kaum,” katanya dalam kenyataan hari ini.
Justeru itu, Eng Lai berkata, siasatan akan terus dijalankan di bawah Seksyen 505(b) Kanun Keseksaan dan Seksyen 233 Akta Komunikasi dan Multimedia.
“Polis Kuala Lumpur menyeru orang ramai agar tidak menulis atau menyebarkan sebarang kenyataan yang boleh mendatangkan ketakutan atau kegentaran kepada orang awam bagi menjamin keharmonian dan kesejahteraan kaum,” ujarnya. -KOSMO! ONLINE.


Cimpanzi lempar botol ke arah pelancong ketika aksi dirakam
Oleh KOSMO!

1 Februari 2023, 6:00 pm
BEIJING – Seekor cimpanzi di sebuah zoo di selatan China melempar botol ke udara lalu mengenai kepala seorang gadis yang sedang merakam kejadian tersebut, lapor portal berita MailOnline semalam.
Klip video tersebut memaparkan situasi cimpanzi berkenaan berada di kandangnya di Zoo Nanning, sebelum bertindak ganas dengan melompat dan melempar barang.
Ibu gadis itu berkata, mereka sedang menikmati lawatan ke zoo sebelum botol air yang dibaling menyebabkan kecederaan pada mata anak perempuannya.
Gadis bawah umur itu dikatakan mengalami pendarahan akibat terkena botol tersebut. Skrin telefonnya turut pecah apabila terjatuh ke tanah, demikian menurut media tempatan.
Zoo Nanning memberitahu media tempatan mereka sedang menyiasat kes itu dan tidak boleh mengulas sebelum laporan selesai.
Kejadian itu menimbulkan perdebatan hangat di media sosial dengan netizen menuduh pelancong menyeksa cimpanzi tersebut.

Pengguna lain mendakwa haiwan itu menimbulkan ancaman kepada manusia dan meminta ia dikurung. – Agensi


Kenderaan asing dilarang beli diesel, RON95 bersubsidi di Perlis
Oleh SYED AZLAN SAYED HIZAR

1 Februari 2023, 6:09 pm
PADANG BESAR – Kementerian Perdagangan Dalam Negeri dan Kos Sara Hidup (KPDN) menguatkuasakan larangan penjualan petrol RON95 dan diesel bersubsidi kepada semua kenderaan berpendaftaran asing di seluruh Perlis berkuat kuasa hari ini.
Timbalan Ketua Pengarah Penguatkuasa (Operasi), Shamsul Nizam Khalil berkata, larangan itu adalah rentetan isu kenderaan asing yang kerap berulang-alik mengisi minyak di stesen minyak sebelum cuba menyeludupnya ke negara jiran.
“Bagi membendung perkara itu, kementerian melalui Bahagian Penguat Kuasa mengambil langkah proaktif melakukan advokasi kepada kesemua 40 pengusaha stesen minyak termasuk dua tanpa subsidi di negeri ini sejak 27 Januari lalu.
“Advokasi itu memberi penerangan berhubung arahan larangan jualan petrol RON95 dan diesel kepada kenderaan asing termasuk motosikal seluruh Perlis yang dikeluarkan Pengawal Bekalan Malaysia pada 26 Januari 2023,” katanya ketika ditemui di Stesen Minyak Shell Titi Tinggi di sini hari ini.
Kosmo! sebelum ini melaporkan aktiviti pikap kenderaan asing yang rancak ‘mengatur’ stesen minyak di negeri ini bagi memenuhkan tangki dengan diesel bersubsidi sebelum diseludup ke negara jiran.
Katanya, selain di stesen minyak, advokasi turut diberikan kepada pemilik kenderaan asing termasuk motosikal di pintu masuk negara di Kompleks Imigresen, Kastam, Kuarantin dan Keselamatan (ICQS) Wang Kelian dan Padang Besar.- KOSMO ONLINE


Bella Astillah dedah perbualan WhatsApp dengan Sophia AlBarakbah
Oleh MOHAMMAD SHAHEMY AZMI

1 Februari 2023, 6:03 pm
PETALING JAYA – Berang difitnah mereka-reka cerita tentang kemelut rumah tangga, aktres Bella Astillah nekad berkongsi tangkap layar dipercayai perbualan Whatsapp bersama pelakon wanita yang didakwa menganggu suaminya, Aliff Aziz iaitu Sophia AlBarakbah.
Bella atau nama penuhnya, Dayang Nabellah Awang Astillah, 29, berkata, pendedahan tersebut dilakukan selepas terdapat pihak yang mendakwa dia memfitnah Sophia mengganggu suaminya.
“Kenapa lari dan tidak datang sidang akhbar tadi? Kepada yang cakap saya fitnah, saya maafkan awak,” katanya dalam entri Instagramnya hari ini.
Tambah peserta program Famili Duo itu, dia merupakan individu yang paling takut sekiranya berkongsi perkara tidak benar kepada umum.
Lebih memanaskan keadaan, dia berkata, perkongsian tersebut hanyalah 10 peratus daripada keseluruhan bukti perbualannya dengan bintang filem Miimaland berkenaan.
“Sayalah orang yang paling takut nak cakap benda yang tak betul.

“Kenapa saya berani beri kenyataan sebab sahih. Saya tiada perancangan hendak beri sebarang komen lagi tetapi apabila lihat Sophia juga beri kenyataan konon tak mahu libatkan satu Malaysia.
“Tetapi inilah sebabnya dia tak mahu libatkan satu Malaysia. Ini baru 10 peratus,” katanya lagi.
Antara perbualan mereka yang dikongsi Bella ialah Sophia memohon maaf dan ingin memperbetulkan keadaan berkaitan dakwaan dia mengganggu Aliff.
Sophia juga memohon Bella tidak mendedahkan perkara tersebut kepada umum kerana khuatir menjejaskan kesihatan bapanya yang menghidap penyakit jantung.
Hari ini, Aliff, 32, mendedahkan aktres yang didedahkan oleh isterinya ialah Sophia yang merupakan heroin bagi drama lakonan mereka iaitu Ku Akad Kau Dengan Bismillah.
Namun, Sophia bagaimanapun tidak muncul pada sidang akhbar hari ini dengan alasan terikat dengan urusan kerja iaitu penggambaran drama Ku Akad Kau Dengan Bismillah.
Pada Isnin lalu, Bella atau nama penuhnya Dayang Nabellah Awang Astillah mendedahkan heroin sebuah drama mengakui menyukai Aliff selepas mereka bergandingan dalam sebuah naskhah.
Tanpa mendedahkan nama, Bella bagaimanapun menasihatkan aktres tersebut menjaga maruah diri sebagai seorang wanita dan berhenti mengganggu lelaki berstatus suami orang.
Kontroversi sebegini bukan pertama kali melanda pasangan suami isteri itu kerana sebelum ini Aliff pernah terkait dengan isu curang bersama beberapa aktres wanita.
Bella juga pernah memfailkan perceraian pada Mei 2019 sebelum rujuk semula dalam tempoh iddah.
Sekadar info, mereka mendirikan rumah tangga pada tahun 2016 dan dikurniakan sepasang cahaya mata iaitu Ayden Adrean dan Ara Adreanna. – KOSMO! ONLINE


Siasatan kejadian di laluan LRT Ampang ambil masa dua minggu
Oleh NUR HUDA MUSA

1 Februari 2023, 6:50 pm
PETALING JAYA – Siasatan menyeluruh ke atas kerosakan struktur yang retak berhampiran perkhidmatan Transit Aliran Ringan (LRT) Bandaraya dijangka akan selesai dalam masa dua minggu lagi.
Rapid Rail Sdn Bhd (Rapid Rail) dalam satu kenyataan berkata, siasatan itu mengambil masa kerana perlu dilakukan dengan teliti dan berhati-hati atas faktor keselamatan serta mengambil kira lokasi struktur itu sendiri.
“Sebuah syarikat perunding kejuruteraan yang berpengalaman telah dilantik untuk menjalankan siasatan terperinci tersebut bagi mengenalpasti punca kerosakan dan siasatan ini mengambilkira semua kemungkinan.
“Ini adalah perlu bagi menentukan pelan tindakan rektifikasi yang akan diambil,” katanya di sini hari ini.
Katanya, sebuah jawatankuasa khas yang membabitkan pihak Prasarana Malaysia Berhad (Prasarana) bersama-sama agensi-agensi kerajaan yang lain iaitu Jabatan Kerja Raya (JKR), Dewan Bandaraya Kuala Lumpur (DBKL) dan Agensi Pengangkutan Awam Darat (APAD) dibentuk bagi memantau siasatan itu.
“Hasil siasatan tersebut akan juga dibentangkan kepada Kementerian Pengangkutan.

“Pihak Prasarana dan Rapid Rail selaku operator perkhidmatan LRT, sedang berusaha untuk memulihkan perkhidmatan di antara dua stesen iaitu stesen LRT Bandaraya dan stesen LRT Masjid Jamek seperti sediakala secepat mungkin,” ujarnya.
Namun katanya, perlu ditekankan bahawa keselamatan para penumpang dan kestabilan operasi adalah menjadi keutamaan.
“Kami mengambil maklum kesukaran yang dihadapi oleh para penumpang dan kami memohon maaf diatas segala kesulitan.
“Kami juga berterima kasih diatas kesabaran para penumpang pada masa ini dan keyakinan berterusan menggunakan pengangkutan awam kendalian kami,” tambahnya. – KOSMO! ONLINE


Lelaki menyamar polis dicekup kes samun, cabul
Oleh MOHD. RAFIE AZIMI

1 Februari 2023, 6:03 pm
PENDANG – Seorang pemuda berusia 30 tahun bertindak melampau apabila tidak hanya menyamar sebagai pegawai polis untuk menyamun seorang lelaki, malah turut mencabul isteri mangsa di sini pada Ahad lalu.
Ketua Polis Daerah Pendang, Deputi Superintenden Arriz Sham Hamezah berkata, menerusi laporan dibuat, mangsa mendakwa suspek mendekatinya ketika dia membantu membaiki kereta seorang rakan yang rosak di tepi jalan berhampiran sebuah stesen minyak kira-kira pukul 12.30 tengah malam.
Katanya, mangsa mendakwa suspek yang menunggang motosikal memperkenalkan dirinya sebagai pegawai polis dan meminta MyKad untuk diperiksa.
“Namun selepas kononnya membuat ‘semakan’, suspek secara tiba-tiba merampas telefon bimbit mangsa. Sebelum beredar, dia sempat berpesan kepada mangsa agar hadir ke Ibu Pejabat Polis Daerah (IPD) Pendang sekiranya mahu menuntut semula telefon bimbitnya itu,” katanya di sini hari ini
Mengulas lanjut katanya, suspek kemudiannya bertindak menghubungi isteri mangsa dan memperdayakannya dengan mendakwa suami wanita itu ditahan polis.
“Suspek mendakwa dia boleh melepaskan mangsa tetapi mahu berbincang terlebih dahulu sebelum mengajak terbabit berbincang di sebuah kawasan perumahan. Sebaik wanita itu tiba ke lokasi ditetapkan, suspek terus masuk ke dalam kereta wanita tersebut dan memujuknya untuk melakukan hubungan seks,” katanya.

Tambahnya, wanita terbabit menolak permintaan suspek menyebabkannya berang lalu mencabulnya.
“Polis telah menahan suspek di depan sebuah premis di Taman Sri Pendang kira-kira pukul 3.30 petang hari sama dan direman selama tujuh hari bermula kelmarin untuk disiasat mengikut Seksyen 354, 170 dan 392 Kanun Keseksaan,” katanya. – KOSMO! ONLINE


Penempatan haram warga asing di Nilai diserbu
Oleh ZAKKINA WATI AHMAD TARMIZI

1 Februari 2023, 6:19 pm
SEREMBAN – Terletak sejauh 1.2 kilometer di dalam hutan malah mempunyai kemudahan sekolah yang mengikut sukatan pendidikan negara jiran merupakan keadaan penempatan haram pendatang asing tanpa izin (PATI) yang diserbu dalam operasi penguatkuasaan bersepadu di Nilai Spring, Nilai di sini awal pagi tadi.
Pengarah Jabatan Imigresen Malaysia Negeri Sembilan, Kennith Tan Ai Kiang berkata, perkampungan warga asing itu terletak di kawasan permukaan yang tidak rata dan berpaya serta dikelilingi besi serpihan jerat dan anjing liar.
“Hasil risikan dijalankan selama sebulan, penempatan ini telah menjadi satu perkampungan yang memiliki kemudahan persekolahan mengikut sukatan pendidikan negara jiran serta dilengkapi beberapa unit set generator sebagai punca kuasa elektrik,” katanya dalam kenyataan hari ini.
Sementara itu, beliau berkata, dalam operasi yang turut dibantu pihak Pasukan Gerakan Am (PGA), Jabatan Pendafataran Negara (JPN) dan Angkatan Pertahanan Awam Malaysia (APM) itu, seramai 67 orang PATI telah pun ditahan.
“Dalam operasi bermula pukul 1.30 pagi itu, seramai 68 orang warganegara Indonesia telah diperiksa dan hasilnya seramai 67 orang berumur di antara dua bulan hingga 72 tahun terdiri daripada 11 orang lelaki, 20 wanita, 20 kanak-kanak lelaki dan 16 kanak-kanak perempuan telah ditahan.
“Turut dijumpai beberapa senjata tajam seperti lembing dan parang. Kesemua tahanan ini akan ditempatkan di Depot Imigresen Lenggeng, untuk tujuan siasatan dan tindakan lanjut,”ujarnya.-KOSMO! ONLINE


Watie penyayang macam Siti Sarah – Shuib
Oleh NUR AL-FAIRUZA SYARFA NOR SAIDI

1 Februari 2023, 6:29 pm
KUALA LUMPUR – Tiada lagi rahsia, pelawak Shuib yang semakin terbuka mempunyai hubungan rapat dengan usahawan, Watie Hanifiah, mendedahkan sikap penyayang wanita itu seakan-akan Allahyarham isterinya, Siti Sarah Raisuddin.
Katanya, dia selesa dengan kehadiran Watie yang sanggup menerima segala kekurangan dirinya seperti mana arwah isterinya dahulu.
“Dia seorang insan yang boleh boleh diharap, penyayang, penyabar serta wanita yang dapat menerima saya seadanya.
“Ciri-ciri Watie itu juga hakikatnya sama dengan Sarah. Malah saya dulu selalu katakan bahawa saya orang yang banyak kekurangan.
“Tetapi, macam Sarah, Watie turut menerima saya seadanya sehingga buat saya terfikir insan baik ini datang dari mana,” katanya ketika ditemui pada majlis Kamya Fest 2023, semalam.
Tidak melihat status duda kepada empat anak sebagai kekurangan, Shuib mengakui kemuliaan hati Watie jelas ditonjolkan apabila sanggup membuka hati menerimanya.

“Dia pun pernah bercakap kita hidup dalam realiti yang maksudnya memang orang akan sayang lagi kepada isteri walaupun sudah kehilangan.
“Dia faham selain tidak akan menghalang jika saya ingin bercerita atau berkongsi lagi mengenai Sarah, cuma dia tidak sukakan dibanding-bandingkan.
“Bagi saya, sudah semestinya semua orang tidak suka dibandingkan tetapi kalau mengenai persamaan, Watie sedia mahu mengetahui lebih lanjut,” jelasnya.
SHUIB berkata, anak-anaknya sangat akrab dan okey dengan kehadiran Watie.
Berkongsi lagi mengenai perkara itu, Shuib memaklumkan bahawa Watie bersedia mengetahui persamaan sikapnya dengan Sarah untuk membuatkan penyampai radio Suria FM itu gembira.
“Dia nak tahu apa yang Sarah buat benda saya rasa seronok untuk ikut bagi saya gembira,” katanya lagi.
Ditebak mengenai penerimaan anak-anak terhadap kehadiran Watie, Shuib gembira dapat melihat keakraban mereka.
“Anak-anak selalu berjumpa memanggil dengan gelaran ‘aunty’ dan mereka sangat okey dengan kehadiran Watie.
“Talita sampai pernah cakap suka peluk aunty walaupun saya tidak minta untuk dia bercakap begitu.
“Dia juga pernah mempersoal kenapa ramai orang tidak suka Watie sedangkan dia sudah bertudung,” tuturnya.
Sementara itu, Shuib sedikit terasa dengan komen-komen netizen yang sering mengawal dengan siapa dia patut bersama.
Baginya, dia, anak-anak dan ibunya lebih mengenali sosok Watie dengan lebih rapat berbanding orang di luar sana.
“Bila seseorang itu ikhlas dengan kita, keikhlasan tersebut akan muncul dengan sendiri. Saya percaya dalam kehidupan, memang kita kena terima ada orang suka dan tidak kepada kita.
“Dalam perkara ini saya mohon doa baik daripada semua dan jangan bersangka buruk terhadap orang,” jelasnya.
Terdahulu, Shuib akui sedang berkawan rapat dengan seorang usahawan bernama Watie dan sering dilihat keluar bersama.
Shuib juga menepis dakwaan bakal mendirikan rumah tangga dengan Watie pada Mac ini dan akan mengumumkan tarikh pernikahan kelak jika sudah ditetapkan.
Sebelum ini, Shuib dikurniakan empat cahaya mata iaitu Uwais Alqarni, Dzahira Talita Zahra, Ariq Matin dan Ayash Affan hasil perkahwinan dengan Allahyarham Siti Sarah. – KOSMO! ONLINE


Batal kahwin, wanita diarah bayar saman RM11,517 kepada bekas tunang
Oleh KOSMO!

1 Februari 2023, 6:30 pm
KAMPALA – Sebuah mahkamah di Uganda memerintahkan seorang wanita di daerah Kanungu agar membayar wang pampasan sebanyak AS$2,700 (RM11,517) kepada bekas tunangnya kerana melanggar perjanjian untuk berkahwin.
Menurut Badan Penyiaran British (BBC), bekas tunang wanita berkenaan, Oga Richard Tumwine, sebelum ini telah membayar sebanyak AS$2,550 (RM10,877) kepada defendan, Fortunate Kyarikunda untuk menduduki kursus pengajian undang-undang.
Justeru, wanita tersebut terpaksa membayar balik wang serta yuran guaman selepas Tumwine mengemukakan saman ke atasnya.
Rekod mahkamah menunjukkan Tumwine dan Kyarikunda masing-masing bertugas sebagai guru yang memulakan hubungan cinta pada 2015 dan kedua-dua mereka berjanji untuk berkahwin pada 2018.
Mahkamah juga mendengar bahawa Tumwine menjadi guru untuk menyokong perbelanjaan Kyarikunda dari segi kewangan dan menajanya untuk program diploma dalam bidang undang-undang. – Agensi


Mayat lelaki jatuh Jambatan Lanang ditemukan di Sungai Bidut
Oleh CHERINE JON

1 Februari 2023, 5:37 pm
SIBU – Mayat seorang lelaki yang terjatuh dari Jambatan Lanang di sini pada Isnin lalu ditemui di Sungai Bidut, hari ini.
Jurucakap Pusat Gerakan Operasi Bomba Sarawak berkata, mayat Amerzaman Alam, 25, dijumpai oleh orang awam kira-kira pukul 12.15 tengah hari iaitu kira-kira 10 kilometer dari Jambatan Lanang.
“Sejurus menerima maklumat tersebut, anggota mencari dan menyelamat (SAR) bergegas ke lokasi menggunakan bot penyelamat.
“Anggota kemudian membawa mayat ke Dermaga Arang dan mangsa juga telah disahkan oleh keluarganya. Mayat mangsa kemudian diserahkan kepada pihak polis untuk tindakan lanjut,” katanya dalam kenyataan.-KOSMO! ONLINE


Kawalan keselamatan sempena Thaipusam di P. Pinang terjamin
Oleh SAFINA RAMLI

1 Februari 2023, 5:00 pm
GEORGE TOWN – Polis Pulau Pinang memberi jaminan kawalan keselamatan pada tahap tertinggi sepanjang sambutan perayaan Thaipusam yang akan berlangsung di kuil Jalan Air Terjun, di sini pada 4 hingga 6 Februari ini.
Ketua Polis Pulau Pinang, Datuk Mohd. Shuhaily Mohd. Zain berkata, pihak polis telah menggerakkan seramai 1,250 pegawai dan anggota bagi memastikan keselamatan kira-kira 1.5 juta pengunjung yang dijangka hadir sempena upacara keagamaan itu.
“Pihak polis mempunyai keanggotaan yang mencukupi sepanjang upacara Thaipusam berlangsung. Orang ramai dinasihatkan agar mematuhi arahan dan memberi kerjasama sepenuhnya kepada pihak polis bagi memastikan kelancaran aliran trafik sepanjang upacara Thaipusam berlangsung,” katanya pada sidang akhbar di Ibu Pejabat Polis Kontinjen (IPK) Pulau Pinang, di sini hari ini.
Menurut Mohd. Shuhaily, pihak polis akan menjalankan operasi bersama agensi berkaitan bagi memantau sekiranya terdapat penjualan alkohol yang dilarang dijual di pasaran.
“Polis akan membuat rondaan dari gerai ke gerai di sepanjang jalan menuju ke kuil bagi memastikan tidak ada pihak mengambil kesempatan menjual minuman keras atau melakukan aktiviti tidak sihat.
“Kami juga telah menemui pengurusan kuil dan mereka menyokong bahawa mabuk disebabkan alkohol ditegah oleh agama Hindu, dan kita tidak akan beri peluang majlis suci seperti Thaipusam dicemari insiden-insiden yang berpunca daripada individu mabuk,” ujarnya.

Beritahu beliau lagi, polis akan menguatkuasakan Seksyen 21 Akta Kesalahan-Kesalahan Kecil terhadap mana-mana individu yang menggunakan minuman keras sehingga mabuk dan mencetuskan kekacauan.
Dalam pada itu, katanya, beberapa jalan utama di sekitar pusat bandar akan ditutup bermula 4 hingga 6 Februari (bergantung kepada pergerakan pedati) bagi memberi laluan kepada pergerakan pedati.
Tambah beliau, penggunaan dron semasa perayaan Thaipusam turut tidak dibenarkan kecuali mendapat kelulusan daripada pihak berkuasa penerbangan awam. – KOSMO! ONLINE


Isteri ugut bakar zakar suami jika berjudi lagi
Oleh KOSMO!

1 Februari 2023, 5:30 pm
BANGKOK – Seorang lelaki di Thailand diberi amaran keras oleh isterinya bahawa wanita itu akan ‘membakar’ zakarnya menggunakan besi panas jika dia ditangkap berjudi sekali lagi, lapor laman berita Thaiger.
Isteri lelaki berkenaan berkongsi gambar dan video di media sosial yang memaparkan situasi dia mengikat suaminya untuk memalukannya kerana ketagih berjudi online.
Laman berita Khon Khao Ton Prakarn kemudian berkongsikan semula video dan gambar tersebut.
Wanita berkenaan meminta pentadbir laman tersebut dan netizen menjadi saksi ketika suaminya berjanji untuk tidak berjudi lagi.
“Saya tidak akan menyertai perjudian dalam talian. Jika saya gagal berbuat demikian, anda boleh meletakkan seterika panas pada zakar saya,” katanya.
Wanita itu turut mengurangkan wang saku harian suaminya kepada 150 baht (RM19) sebagai hukuman.

Setelah ditemu bual oleh akhbar Khaosod, lelaki itu mendedahkan bahawa dia menerima wang 200 baht (RM25) untuk membeli makanan dan minuman di tempat kerja. Akan tetapi, dia menggunakan sebahagian wang itu untuk berjudi menggunakan telefon bimbitnya.
Oleh kerana khuatir diminta cerai oleh isteri, lelaki itu tidak melawan dan mengakui kesalahannya. – Agensi


Mayat lelaki OKU ditemui terapung di Sungai Melaka
Oleh DIYANATUL ATIQAH ZAKARYA

1 Februari 2023, 5:53 pm
MELAKA – Mayat seorang lelaki orang kelainan upaya (OKU) ditemui terapung di Sungai Melaka, di sini, hari ini.
Mayat mangsa, Lim Tee Siang, 38, yang lengkap berpakaian dan berselipar ditemui pemandu bot pelancong River Cruise kira-kira pukul 11.25 pagi tadi.
Ketua Polis Daerah Melaka Tengah Asisten Komisioner Christopher Patit berkata, laporan berhubung kejadian diterima pada pukul 11.35 pagi dan sepasukan anggota polis dari Balai Polis Melaka Tengah telah membuat pemeriksaan di lokasi.
“Setiba di lokasi, anggota menemukan mayat seorang lelaki berbangsa Cina terapung dalam keadaan tertangkup dan lengkap berpakaian serta masih berselipar.
“Mangsa dipercayai merupakan anak kepada peniaga sebuah restoran yang terletak kira-kira 100 meter dari lokasi kejadian dan identiti telah disahkan melalui pengecaman ahli keluarganya,” katanya dalam satu kenyataan akhbar dikeluarkan di sini, hari ini.
Mengulas lanjut beliau berkata, hasil soal siasat bapa mangsa memaklumkan anaknya itu mempunyai kad OKU (masalah mental) dan baru sehari keluar daripada Hospital Melaka setelah mendapatkan rawatan penyakit berkenaan.

“Menurut bapa mangsa, sebelum kejadian anaknya itu berada di dalam restoran dan kemudian dilihat keluar bersiar-siar di tepi sungai.
“Seorang lagi saksi pekerja Majlis Bandaraya Melaka Bersejarah turut melihat mangsa berjalan kaki berseorangan di kaki lima sungai berhampiran Kampung Morten pada pukul 11 pagi,” katanya.
Christopher berkata, pemeriksaan fizikal pada badan mangsa bagaimanapun tidak menemui sebarang kesan perbuatan jenayah dan mayat telah dihantar ke Unit Forensik Hospital Melaka bagi mengenal pasti punca kematian.
Katanya, setakat ini kes diklasifikasikan sebagai mati mengejut.-KOSMO! ONLINE


Ribut petir, hujan lebat hampir di seluruh negara
Oleh AHMAD SHAHERMAN SHAMSURI

1 Februari 2023, 5:04 pm
PETALING JAYA – Jabatan Meteorologi Malaysia (MetMalaysia) mengeluarkan amaran ribut petir hampir di seluruh negara pada petang ini.
MetMalaysia dalam satu hantaran berkata, amaran itu dikeluarkan susulan hujan lebat dan ribut petir yang dijangka melanda kawasan terlibat sehingga pukul 7 malam ini.
Antara negeri yang dikenakan amaran ribut petir berkenaan ialah beberapa daerah di Kedah, Perak, Terengganu, Pahang dan Negeri Sembilan serta seluruh negeri Pulau Pinang, Selangor, Wilayah Persekutuan Kuala Lumpur, Putrajaya, Labuan, Melaka, Sarawak dan Sabah.
“Ribut petir dan hujan lebat diramalkan melanda daerah Kuala Muda, Kulim dan Bandar Baharu di Kedah.
“Di Perak pula keadaan sama dijangka berlaku di Kerian, Larut, Matang dan Selama, Kuala Kangsar, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim,” katanya di sini hari ini.
Selain itu, turut dikenakan amaran sama ialah daerah Dungun dan Kemaman di Terengganu.

“Di Pahang pula, cuaca sama diramal berlaku Jerantut, Maran dan Kuantan.
“Cuaca buruk juga boleh berlaku di Seremban, Port Dickson, Kuala Pilah dan Rembau, Negeri Sembilan,” ujarnya.
Tambah kenyataan itu katanya, keadaan ribut petir serta hujan lebat juga dijanka melanda daerah Kuching (Bau dan Kuching), Serian, Samarahan (Samarahan dan Asajaya), Betong, Sarikei, Sibu, Kapit (Song dan Kapit) dan Bintulu (Tatau) di Sarawak.
“Cuaca buruk itu juga diramalkan berlaku di Pedalaman (Tenom, Kuala Penyu, Beaufort, Keningau, dan Tambunan), Pantai Barat dan Sandakan (Telupid dan Sandakan),” tambahnya. – KOSMO! ONLINE


GLC bawah Kementerian Kewangan cari tanah terbiar, jamin sekuriti makanan
Oleh AHMAD SHAHERMAN SHAMSURI

1 Februari 2023, 5:45 pm
SEREMBAN – Syarikat berkaitan kerajaan (GLC) di bawah Kementerian Kewangan sedang mencari tanah-tanah kosong dan terbiar untuk menjalankan pertanian moden sebagai salah satu langkah menjamin sekuriti makanan dalam negara.
Timbalan Menteri Kewangan 1, Datuk Seri Ahmad Maslan berkata, perkara tersebut merupakan maklum balas kepada kerajaan negeri yang meminta kerajaan Pusat memberi perhatian dalam sektor pertanian dalam pembentangan Bajet 2023 akan datang.
“Kerajaan Pusat ingin mencari tanah kosong, tanah terbiar yang GLC di bawah Kementerian Kewangan boleh menyewa atau memajak tanah itu bagi mewujudkan pertanian moden bagi memastikan sekuriti makanan kita terjamin.
“Itu cadangan balas saya tadi dari dialog, apabila Pengarah Belanjawan maklumkan kepada saya, keperluan itu ada, apa yang pasti kami ingin menugaskan GLC kami di bawah Kementerian Kewangan yang diperbadankan, mempunyai kewangan yang mencukupi untuk membangunkan tanah-tanah terbiar yang ada strategik daripada segi pertanian,” katanya pada sidang akhbar selepas menghadiri Majlis Dialog Belanjawan 2023 Peringkat Negeri Sembilan di sini hari ini.
Menurut Ahmad, Negeri Sembilan merupakan lokasi kedua penganjuran sesi dialog tersebut selepas Selangor yang diadakan semalam dan ia akan turut dilaksanakan di Pulau Pinang, Johor dan Perak.
“Di Negeri Sembilan, antara cadangan dan perkara disentuh adalah mengenai peruntukan penyelenggaraan bangunan, empangan, jalan Persekutuan, perumahan generasi kedua Felda, kenaikan kos sama ada tarik elektrik kepada industri, mengenai teknologi, pelaburan yang berkualiti serta mengenai pembinaan Lebuh Raya Seremban – Kuala Pilah – Jempol,” katanya.-KOSMO! ONLINE


PMINT sasar perolehan RM100 juta tahun ini
Oleh KOSMO!

1 Februari 2023, 5:10 pm
KUALA TERENGGANU – Perbadanan Iktisad Negeri Terengganu (PMINT) menyasar perolehan sebanyak RM100 juta pada tahun ini dengan peningkatan sebanyak 33 peratus berbanding berbanding RM67 juta yang telah dicatat tahun lalu.
Ketua Pegawai Eksekutif Kumpulannya, Wan Adnan Wan Deraman berkata, peningkatan prestasi kewangan itu bakal disumbangkan daripada  inisiatif Kumpulan melaksanakan penyusunan semula sembilan anak syarikatnya yang terlibat dalam sektor pembuatan, pelancongan, pertanian, perlombongan, pembangunan hartanah, pengangkutan dan pengurusan kompleks serta strata.
“Antara syarikat yang menjadi penyumbang terbesar kepada perolehan PMINT pada tahun lalu adalah PB Hotel Management Sdn. Bhd. yang menguruskan operasi Hotel PB.
“Selain itu, Permint Granite Sdn. Bhd. dalam sektor perlombongan, Pertima Terengganu Sdn. Bhd. (sektor pembuatan) dan P-Excell Management Sdn. Bhd.(pembangunan hartanah),” katanya pada majlis meraikan seramai 400 kakitangan Kumpulan Permint di sini.
Wan Adnan berkata, satu lagi anak syarikatnya, TTI Management Sdn. Bhd. yang menguruskan operasi Taman Tamadun Islam (TTI) juga disasar mula memperolehi keuntungan pada tahun ini.
Tambah beliau, sebelum ini, TTI Management agak bergelut dengan kewangan ekoran kos operasi tinggi.

“Pemilihan TTI sebagai hab ke pulau peranginan,  Pulau Redang sejak pertengahan tahun lalu telah memberi impak cukup besar terhadap perolehan TTI Management.
“Dalam pada itu, Pertima yang menghasilkan produk makanan dalam tin pula akan cuba meneroka pasaran luar negara bagi menjana keuntungan lebih besar pada tahun ini,” katanya.
Dalam perkembangan berkaitan, Wan Adnan berkata, sektor pembangunan hartanah dijangka menyumbang RM40 juta kepada perolehan Kumpulan PMINT pada tahun ini.
Jelas beliau, P-Excell Management Sdn. Bhd. bakal lebih agresif dengan meninjau potensi membangunkan taman perumahan baharu  berharga RM300,000 hingga lebih RM600,000 seunit.
“Kita juga melihat peluang untuk terlibat dalam pembinaan bandar-bandar lestari yang bakal dibina kerajaan negeri seperti  Durian Mentangau, Dungun dan Bandar Baharu Kerteh, Kemaman,” katanya. -KOSMO!ONLINE


Bekas isteri bukan Islam tidak layak terima nafkah secara automatik
Oleh NORLIZAH ABAS

1 Februari 2023, 5:57 pm
KUALA LUMPUR – Mahkamah Tinggi di sini memutuskan bekas isteri bukan Islam tidak layak menerima nafkah secara automatik daripada bekas suami ekoran perubahan masa dan keadaan.
Hakim Evrol Mariette Peters berpendapat, kebanyakan wanita dahulu adalah suri rumah dan bergantung kewangan daripada suami yang merupakan pencari nafkah keluarga.
Bagaimanapun, generasi sedemikian telah berlalu sejak Akta Membaharui Undang-undang (Perkahwinan & Perceraian) 1976 berkuat kuasa dan peranan tersebut berkembang dari semasa ke semasa.
“Wanita kini tidak lagi hanya menguruskan hal rumah tangga berbanding dahulu. Justeru tiada hak automatik bagi seorang wanita untuk menuntut nafkah daripada suami,” kata beliau.
Hakim Evrol Mariette memutuskan demikian selepas menolak tuntutan nafkah seorang wanita terhadap bekas suami yang merupakan warganegara China (nama kedua-duanya dirahsiakan).
Alasan penghakiman beliau setebal 22 muka surat itu dikeluarkan pada 30 Januari lalu dan diperolehi oleh pihak media hari ini.

Latar belakang kes seperti yang dinyatakan dalam penghakiman itu menyebut, mereka berkahwin pada Ogos 2007 dan mempunyai dua anak berusia 15 dan 12 tahun.
Bekas suaminya seorang penganalisis kewangan dan bekerja sambilan sebagai ejen hartanah, selain menjalankan perniagaan kecil berkaitan alat ganti kereta manakala bekas isteri merupakan juru ukur bahan. – KOSMO! ONLINE


Reman 8 anggota, pegawai polis bunuh pemandu e-hailing disambung
Oleh IVAN AMIRUL

1 Februari 2023, 5:30 pm
TAWAU – Reman lapan anggota polis termasuk empat pegawai kanan dikaitkan dengan kes pembunuhan seorang lelaki di daerah ini dilanjutkan tujuh hari bermula hari ini bagi membantu siasatan.
Majistret Dzul Elmy Yunus membenarkan permohonan lanjutan reman pada prosiding di Ibu Pejabat Polis Daerah Tawau hari ini.
Terdahulu, semua pegawai dan anggota polis terbabit direman selama tujuh hari berakhir hari ini bagi membantu siasatan kes mengikut Seksyen 302 Kanun Keseksaan.
Pesuruhjaya Polis Sabah, Datuk Idris Abdullah semalam melaporkan kes bunuh berkenaan bermotifkan cemburu dan lebih bersifat peribadi serta tidak melibatkan isu keselamatan di Sabah.
Dalam pada itu, seorang penganggur, Nurima Juli, 33, pada 30 Jan lalu didakwa di Mahkamah Majistret Tawau atas pertuduhan membunuh Nurman Bakaratu, 61, di ladang sawit berhampiran Jalan Anjur Juara, Jalan Apas, Batu Lima.


Geng ‘Mirul Dog’ tumpas, polis selesai lapan kes pecah rumah
Oleh NORHAFIZAN ZULKIFLI

1 Februari 2023, 5:10 pm
KUANTAN – Kejahatan ‘Geng Mirul Dog’ yang aktif melakukan kegiatan pecah rumah sejak Oktober tahun lalu berakhir dengan penahanan dua suspek berusia 32 tahun termasuk ketuanya Jumaat lalu dalam satu serbuan polis di sebuah rumah di kawasan Balok, di sini.
Ketua Polis Daerah Kuantan, Asisten Komisioner Wan Mohd Zahari Wan Busu berkata, penahanan kedua-dua suspek sekali gus menyelesaikan lapan kes pecah rumah yang dilaporkan berlaku di kawasan Kampung Pandan, Air Putih, Indera Mahkota dan Beserah.
“Bertindak dari hasil risikan pasa 27 Januari lalu lebih kurang jam 6.30 petang, satu serbuan dilakukan di sebuah rumah di kawasan Balok dan telah membuat tangkapan dua lelaki tempatan serta merampas sebuah kereta dan peralatan pecah rumah.
“Hasil siasatan lanjut terhadap kedua-dua suspek telah membawa kepada rampasan barang disyaki hasil kegiatan pecah rumah yang dilakukan mereka seperti telefon bimbit, komputer riba, jam tangan dan barangan perhiasan wanita,”katanya dalam sidang akhbar di IPD Kuantan di sini, hari ini.
Menurutnya Kes itu disiasat mengikut Seksyen 457 Kanun Keseksaan dan Seksyen 411 Kanun Keseksaan dan kedua-dua suspek ditahan reman selama lapan hari sehingga 3 Februari ini.
Katanya, hasil siasatan awal mendapati kedua-dua suspek yang berasal dari Kuantan dan bekerja sebagai buruh binaan itu mempunyai rekod jenayah lampau dan ujian saringan air kencing mendapati keduanya positif dadah.

Beliau memberitahu, suspek dipercayai menggunakan modus operandi dengan cara mengumpil pintu dan melakukan aktiviti pecah rumah di kediaman yang tiada penghuni di waktu siang hari.
Dalam pada itu Wan Mohd Zahari juga memberitahu, hasil siasatan ke atas kedua-dua suspek membawa kepada penahanan seorang lelaki warga emas berusia 71 tahun yang berperanan sebagai pembeli barangan kemas dari kedua-dua suspek.
“Suspek warga emas ini merupakan warga tempatan dan bekerja sebagai seorang peniaga selain tidak mempunyai rekod jenayah lampau dan uspek tersebut dibebaskan dengan jaminan polis atas faktor kesihatan namun siasatan lanjut terhadap kumpulan ini masih diteruskan,” ujarnya. – KOSMO! ONLINE


Komet zaman purba lintasi Malaysia esok
Oleh AMREE AHMAD

1 Februari 2023, 4:35 pm
PUTRAJAYA – Selepas 50,000 tahun pernah melintasi negara ini, kini komet C/2022 E3 (ZTF) akan muncul sekali lagi di mana ia akan melintasi ruang udara Malaysia pada malam esok.
Menurut kenyataan Agensi Angkasa Malaysia (Mysa), kejadian nadir itu dijangka berlaku kira-kira pukul 10 malam.
“Komet itu sebenarnya sudah dapat dilihat di langit sebelah timur laut seluruh Malaysia sebelum subuh sejak bulan lalu tetapi hanya dari jarak jauh sehingga bulan depan.
“Komet C/2022 E3 (ZTF) sebenarnya pernah datang menghampiri bumi yang mana kali terakhir ketika zaman Paleolitik dahulu,” katanya hari ini.
Tangkap layar laman sosial Mysa menunjukkan rajah simulasi kemunculan komet C/2022 E3 (ZTF) selepas kali terakhir dikesan lebih 50,000 tahun dahulu.
Jasad cakerawala terdiri daripada gumpalan batu, ais, debu dan campuran gas itu telah ditemui oleh saintis astronomi di California, Amerika Syarikat (AS) pada 2 Mac tahun lepas.
Pada masa tersebut, mereka mendapati komet itu berada pada jarak 4.3 unit astronomi (AU) atau bersamaan 643 juta kilometer sedang berlegar dalam orbit planet Musytari.

Makmal kajian Pentadbiran Aeronautik dan Angkasa Kebangsaan AS (NASA) mendapati bahawa komet ini memiliki tempoh orbit yang mengelilingi bumi setiap 50,000 tahun sekali.
Mengulas lanjut, Mysa berkata, komet berkenaan sudah dikesan menghampiri matahari pada 12 Januari lalu dengan jarak hanya 1.11 AU atau 166 juta kilometer sebelum menuju bumi. – KOSMO! ONLINE


Penerbangan ihsan bawa wanita mengandung alami tekanan darah tinggi
Oleh ABDUL RASHID ABDUL RAHMAN

1 Februari 2023, 4:48 pm
KUANTAN – Jabatan Bomba dan Penyelamat Malaysia (JBPM) Pahang melakukan penerbangan ihsan bagi membawa seorang wanita mengandung dari Pulau Tioman ke Hospital Tengku Ampuan Afzan (HTAA) Kuantan di sini hari ini.
Penolong Pengarah Operasi JBPM Pahang, Ismail Abdul Ghani berkata, bomba yang tiba di Pulau Tioman pada pukul 1.35 petang berjaya membawa pesakit, Norfaadiana Zokis yang mengalami komplikasi tekanan darah tinggi ke HTAA.
“Pesakit bersama seorang doktor dan dua kakitangan Klinik Kesihatan Tekek yang menaiki helikopter berjaya mendarat dengan selamat pada pukul 2.15 petang di Ibu Pejabat JBPM Pahang.
“Mangsa kemudiannya dihantar ke HTAA Kuantan oleh ambulan,”katanya di sini hari ini.
Menurutnya penerbangan menggunakan pesawat AW189 (9M-BOE) melibatkan tiga krew penerbangan. – KOSMO! ONLINE


SPRM sahkan beku akaun Bersatu
Oleh KOSMO!

1 Februari 2023, 4:52 pm
PUTRAJAYA – Suruhanjaya Pencegahan Rasuah Malaysia (SPRM) mengesahkan membeku akaun Parti Pribumi Bersatu Malaysia (Bersatu) bagi menjalankan siasatan berhubung dakwaan salah laku dilakukan pemimpin parti itu.
Pengesahan itu dibuat Ketua Pesuruhjaya SPRM, Tan Sri Azam Baki yang mana beliau menegaskan pembekuan akaun parti politik tersebut akan dijalankan sehingga siasatan selesai.
Difahamkan, akaun parti berkenaan dibekukan pihak berkuasa sejak dua minggu lalu bagi membolehkan siasatan dibuat mengikut Akta Pencegahan Pengubahan Wang Haram dan Pencegahan Pembiayaan Keganasan.
Pada masa sama, ia juga didakwa mempunyai kaitan dengan siasatan SPRM terhadap dana kerajaan berjumlah RM92.5 billion yang didakwa diseleweng kerajaan Perikatan Nasional (PN) ketika melaksanakan pelbagai pakej rangsangan susulan pandemik Covid-19.
Disember lalu, SPRM mengesahkan menerima butiran berhubung pecahan dana pakej rangsangan ekonomi dibelanjakan kerajaan terdahulu pada 2020 dan 2021 berhubung pengurusan Covid-19 daripada Kementerian Kewangan
SPRM berkata, fokus siasatan terarah kepada RM92.5 bilion membabitkan dana kerajaan daripada nilai dakwaan penyelewengan wang perbelanjaan negara yang dianggar hampir RM600 bilion.

Sebelum ini, seorang ketua pegawai eksekutif sebuah syarikat swasta ditahan reman selama lima hari oleh SPRM kerana disyaki menjadi ‘orang tengah’ dalam pengagihan projek kerajaan di bawah Pakej Rangsangan Ekonomi.
Lelaki berusia 42 tahun itu ditahan ketika hadir memberikan keterangan dalam siasatan kes berkenaan di Ibu Pejabat SPRM Putrajaya.
Sumber berkata, lelaki itu bertanggungjawab untuk menjadi penghubung kepada kontraktor-kontraktor tertentu dengan pihak atasan yang bertanggungjawab.
Sekiranya mendapat projek, kontraktor itu pula perlu membayar komisyen sehingga tiga ke lima peratus dan dipercayai dimasukkan ke dalam akaun sebuah parti politik. – KOSMO! ONLINE


Februari 2023 paling unik, hanya mitos
Oleh KOSMO

1 Februari 2023, 4:30 pm
PETALING JAYA – Bulan Februari tahun 2023 yang bermula hari ini dikatakan bulan paling unik kerana mempunyai jumlah hari yang sama iaitu selama empat hari dalam bulan terbabit.
Bermula hari Ahad hingga Sabtu, semua hari akan mempunyai bilangan cukup sebanyak empat kali dalam sebulan.
Keadaan ini dikatakan hanya akan berlaku dalam tempoh 823 tahun sekali dan mungkin tidak akan dinikmati lagi bagi penduduk bumi yang masih hidup selepas ini.
Menurut Facebook Ajar, jika dihitung jika selama 28 hari, sudah terbukti akan memperolehi sebanyak empat hari bagi setiap hari.
“Pada setiap tahun (kecuali pada tahun lompat), bulan Februari sememangnya ada empat kali Isnin, empat kali Selasa, empat kali Rabu, empat kali Khamis, empat kali Jumaat, empat kali Sabtu dan empat kali Ahad.
“Bezanya, akan ada satu hari dalam bulan Februari yang gilirannya dirasai sebanyak lima kali pada tahun lompat.

“Tidak perlu menunggu sehingga lebih lapan abad untuk menyaksikan Februari yang di dalamnya ada empat kali giliran bagi setiap hari dalam seminggu.
“Ia tetap berlaku pada tahun lalu, tahun ini, dua tahun lalu, dua tahun lagi, dan tahun-tahun berikutnya, kecuali pada tahun lompat,” jelasnya.
Bulan Februari tahun ini merupakan bulan bukan tahun lompat yang hanya mempunyai 28 hari sahaja berbanding 29 hari yang berlaku empat tahun sekali. – KOSMO! ONLINE.


Treler bawa batu kerikil terbalik melintang jalan
Oleh AIMUNI TUAN LAH

1 Februari 2023, 4:43 pm
GUA MUSANG – Pelanggan yang sedang menjamu selera di sebuah kedai makan terkejut selepas sebuah treler yang membawa muatan batu kerikil terbalik melintang jalan di Jalan Gua Musang-Jeli dekat Rancangan Kemajuan Tanah (RKT) Kesedar Sungai Terah, malam tadi.
Saksi kejadian, Mat Rozi Mat Kasim, 39, berkata, dia bersama lapan pelanggan lain sedang makan malam di kedai makan yang jaraknya hampir 200 meter dari tempat kejadian.
Katanya, mereka terkejut apabila mendengar bunyi brek treler berkenaan sebelum kenderaan itu terbalik bersama muatan batu kerikil.
“Selepas mendengar dentuman kuat, saya bersama beberapa pelanggan bergegas ke tempat kejadian dan melihat kenderaan berat terbabit sudah terbalik menutup kedua-dua arah laluan, manakala pemandu masih di tempat duduknya dalam keadaan tersepit,” katanya ketika ditemui Kosmo! hari ini.
Tambah Mat Rozi, kenderaan berat terbabit masih tidak dapat dialihkan sehingga pukul 1 tengah hari tadi dan usaha mengalihkan treler terbabit masih dilakukan.
Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor berkata, pihaknya menerima panggilan kecemasan berhubung kemalangan terbabit kira-kira pukul 8.41 malam sebelum sembilan anggota bergegas ke lokasi kejadian.

Katanya, semasa tiba di lokasi kejadian, anggota bomba berjaya menyelamatkan pemandu lori yang tersepit dan dihantar ke Hospital Gua Musang menggunakan jentera Perkhidmatan Perubatan Kecemasan (EMRS). Operasi menyelamat mangsa selesai pada pukul 9.18 malam,” katanya. – KOSMO! ONLINE


Aliff sahkan Sophia Albarakbah aktres dimaksudkan Bella
Oleh NUR EMIRA SAIZALI

1 Februari 2023, 4:44 pm
PETALING JAYA – “Ketika ini, hanya fokus berlakon satu drama dan dia sahaja heroin saya.”
Demikian pengakuan aktor Aliff Aziz merujuk kepada Sophia Albarakbah apabila diminta mengesahkan nama pelakon wanita yang terjebak dalam masalah rumah tangganya sebagaimana pendedahan isterinya, Bella Astillah baru-baru ini.
Akur dengan situasi semasa, Aliff, 32, tidak dapat mengelak susulan hanya menjalani penggambaran untuk sebuah drama iaitu Ku Akad Kau Dengan Bismillah bersama Sophia ketika ini.
“Ketika ini, saya sedang fokus buat satu drama sahaja dan dia sahajalah heroin saya.
“Sepertinya semua orang pun sudah sedia maklum dan isteri saya pun tak sebut nama.
“Jadi lebih baik biarkan perkara yang sedang hangat diperkatakan ramai ketika ini begitu sahaja,” katanya yang ditemui pada majlis sidang akhbar drama Ku Akad Kau Dengan Bismillah di sini hari ini.

Tentang hubungannya dengan Bella, pelantun lagu Sayang Sayang itu menjelaskan sudah berbincang secara terbuka dengan isterinya mengenai kontroversi yang melanda ketika ini.
“Saya faham keadaan Bella sedang rapuh tetapi kami terbuka untuk berbincang dan menyelesaikan perkara ini secara matang.
“Malah, saya juga tidak menafikan tentang semua perkara yang isteri sudah dedahkan.
“Saya kenal Bella, dia tidak akan keluarkan apa-apa kenyataan atau melenting tanpa usul periksa,” katanya lagi.
Dia juga tidak menolak kemungkinan kontroversi yang meledak itu berpunca atas kekhilafan sendiri yang lalai untuk menjaga batas hubungan walaupun berstatus suami orang.
“Tiada siapa menjangka kontroversi akan meledak. Saya anggap ini satu teguran daripada Tuhan apabila menjalani penggambaran supaya tidak lalai menjaga ikhtilat.
“Pada awal penggambaran, kami tidak ada sesi bacaan skrip jadi kami seolah terbawa-bawa perasaan ketika berlakon bersama,” jelasnya.
Enggan kontroversi berlarutan, bintang drama Cina Buta berkenaan juga akur dengan syarat isterinya untuk tidak lagi bergandingan dengan pelakon filem Miimaland itu dalam mana-mana projek kelak.
Mahu kemelut ini berakhir, Aliff berharap agar Sophia dapat menjernihkan keadaan dengan memberi penjelasan tentang kemelut yang hangat diperkatakan
“Saya tidak boleh memaksa tetapi berharap agar pihaknya juga dapat beri penjelasan terpulang kepada dia.
“Seperti yang isteri sudah katakan sebelum ini, saya menghormati dan akur permintaannya untuk tidak lagi berlakon dengan Sophia sekiranya hal itu boleh mengembalikan kepercayaan dan keyakinan terhadap saya,” jelasnya lagi.
Pada Isnin lalu, Bella atau nama penuhnya Dayang Nabellah Awang Astillah mendedahkan heroin sebuah drama mengakui menyukai Aliff selepas mereka bergandingan dalam sebuah naskhah.
Tanpa mendedahkan nama, Bella bagaimanapun menasihatkan aktres tersebut menjaga maruah diri sebagai seorang wanita dan berhenti mengganggu lelaki berstatus suami orang.
Sejak beberapa minggu lalu, Bella yang juga peserta program Famili Duo beberapa kali berkongsi mengenai wanita perampas dalam media sosial miliknya sekali gus memberi bayangan rumah tangga mereka diganggu pihak ketiga.
Kontroversi sebegini bukan pertama kali melanda pasangan suami isteri itu kerana sebelum ini Aliff pernah terkait dengan isu curang bersama beberapa aktres wanita.
Bella juga pernah memfailkan perceraian pada Mei 2019 sebelum rujuk semula dalam tempoh iddah.
Aliff dan Bella mendirikan rumah tangga pada tahun 2016 dan dikurniakan sepasang cahaya mata iaitu Ayden Adrean dan Ara Adreanna. – KOSMO! ONLINE


Bengkel selenggara bas diserbu elak cemar sungai
Oleh ISKANDAR SHAH MOHAMED

1 Februari 2023, 4:06 pm
SHAH ALAM – Sebuah bengkel selenggara bas di Jalan Sungai Buaya, Rawang diserbu selepas dikesan berpotensi mencemarkan sungai dan menjejaskan operasi Loji Rawatan Air (LRA) Rantau Panjang.
Perkara itu dikesan Lembaga Urus Air Selangor (LUAS) yang menjalankan pemantauan di sekitar lembangan Sungai Selangor bagi mengesan aktiviti yang menjejaskan kualiti air.
Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asli Selangor, Hee Loy Sian berkata, serbuan bersama agensi kerajaan lain itu menemukan tumpahan disyaki minyak hitam di premis tersebut.
“Pemeriksaan membawa kepada penemuan enam tong minyak dan tumpahan yang berpotensi mencemarkan Sungai Serendah. Selain itu, ia boleh menjejaskan operasi LRA Rantau Panjang dengan anggaran jarak 20 kilometer,” katanya dalam kenyataan hari ini.
Jelas beliau, Jabatan Alam Sekitar (JAS) mengeluarkan arahan kepada pemilik bengkel itu membuat kawalan dan pelupusan ke atas buangan terjadual minyak hitam terpakai.
“Tindakan tegas itu perlu dimaklumkan kepada jabatan tersebut dalam tempoh tiga hari. Selain itu, Notis 425 (1) Kanun Tanah Negara 1965 diberikan atas kesalahan menduduki tanah kerajaan (meletakkan bas) tanpa kebenaran,” ujarnya. -KOSMO!ONLINE


Sophia AlBarakbah ‘kunci mulut’, tak hadir sidang media drama
Oleh MOHAMMAD SHAHEMY AZMI

1 Februari 2023, 4:58 pm
PETALING JAYA – Usaha untuk mendapatkan kenyataan daripada pelakon meningkat naik, Sophia AlBarakbah berhubung isu ‘jatuh hati’ terhadap aktor Aliff Aziz gagal apabila pelakon itu tidak hadir ke sidang media drama Ku Akad Kau Dengan Bismillah hari ini.
Perkara itu dimaklumkan sendiri pada saat akhir oleh wakil produksi dikenali sebagai Farid yang memberitahu ketidakhadiran Sophia berpunca akibat pertukaran jadual.
“Heroin drama Ku Akad Kau Dengan Bimillah (Sophia) tidak dapat hadir dan sedang menjalani penggambaran di Subang, Selangor.
“Sophia terpaksa menyelesaikan penggambaran yang masih berbaki sebelum dia berangkat ke Jakarta, Indonesia pada esok,” ujarnya.
Pada masa sama, Farid yang mewakili Sophia turut memohon maaf kepada sekitar 20 orang wakil media yang datang dan meminta semua untuk memahami masalah tersebut.
“Saya faham perkara ini tidak sepatutnya berlaku namun babak membabitkan Sophia perlu teruskan juga demi memastikan kelancaran penggambaran drama ini. Saya mewakili Sophia mohon maaf,” katanya.

Bagaimanapun, hero drama berkenaan, Aliff Aziz mengotakan janji apabila muncul lebih awal dan bersikap profesional apabila hadir ke sidang media hari ini bagi mempromosikan drama arahan pengarah, Osman Ali itu.
Terdahulu, nama Sophia tiba-tiba meledak selepas Bella yang juga isteri kepada Aliff mendedahkan seorang heroin sebuah drama mengakui menyukai suaminya selepas mereka bergandingan dalam sebuah naskhah.
Tanpa mendedahkan nama, Bella bagaimanapun menasihatkan aktres tersebut menjaga maruah diri sebagai seorang wanita dan berhenti mengganggu lelaki berstatus suami orang.
Aliff ketika ditemui media hari ini mengesahkan pelakon yang dimaksudkan Bella itu adalah Sophia.
Perkara itu diakui Aliff, 32, susulan ketika ini dia hanya menjalani penggambaran untuk sebuah drama sahaja iaitu Ku Akad Kau Dengan Bismillah bersama pelakon berusia 29 tahun itu. – KOSMO! ONLINE


Kamya Fest sasar 50,000 pengunjung, cabutan bertuah utama kereta Proton
Oleh KOSMO

1 Februari 2023, 4:50 pm
KUALA LUMPUR – Festival Kamya atau ‘Kamya Fest’ yang akan berlangsung pada 10 hingga 12 Februari di Parkir B, Stadium Nasional Bukit Jalil menyasarkan kira-kira 50,000 pengunjung.
Penganjur yang juga Pengasas Kamya, Erna Elliyana Rosli berkata, sasaran itu yakin dapat dicapai apabila lebih 254 peniaga atau vendor telah mengesahkan penyertaan mereka pada festival yang julung kali diadakan itu.
Menariknya kata Erna, barisan artis dan selebriti juga turut terlibat dalam festival selama tiga hari itu dengan membawa pelbagai produk jualan mereka di gerai yang telah disediakan.
“Antara selebriti yang mengambil bahagian ialah Nabila Huda, Dolla, Eja, Ayie Floor88, Wak Doyok, Nana Mahazan, Dolla, Mimi Ernida, Shasha Abdul Aziz, Azfar Heri, MrStailista, EedaVogue, Daniel Zamri, Bella Astillah, Ameerais Forteen, Raja Afiq, Afzan, Ayu Damit, Naim Shamsol dan ramai lagi.
“Selain itu, pengunjung turut berpeluang memenangi pelbagai hadiah cabutan bertuah yang menawarkan hadiah utama iaitu sebuah kereta Proton Saga, motosikal Honda Wave 110 Alpha, televisyen 50 inci, telefon bimbit Honor dan pelbagai hadiah lain,” katanya pada sidang akhbar di sini semalam.
Mengulas lanjut, Erna berkata, penganjuran festival itu juga turut mendapat kerjasama daripada Shuib Sepahtu yang juga antara rakan penaja dan beliau turut akan membuka gerai BubbleBee pada festival berkenaan.

“Kita turut mengenakan sedikit bayaran tiket iaitu RM10 kepada pengunjung yang berusia 12 tahun ke atas, manakala kanak-kanak adalah percuma.
“Bagaimanapun, kita akan memberi baucer atas setiap pembelian tiket tersebut dan mereka turut berpeluang memenangi hadiah cabutan bertuah setiap hari di ‘booth’ Kamya Glow dan juga berpeluang memenangi kereta untuk cabutan bertuah utama,” ujarnya.
Tambah Erna, Kamya Fest turut akan dihangatkan dengan pertunjukan motosikal, kereta antik Jepun, fesyen bundle serta keunikan taman tema Farm in The City yang dibangunkan khas di tengah-tengah ruang festival.-KOSMO! ONLINE


Lima jam bomba neutral tumpahan kimia
Oleh ISKANDAR SHAH MOHAMED

1 Februari 2023, 4:12 pm
KLANG – Bomba mengambil masa lima jam bagi membersihkan dan meneutralkan tumpahan bahan kimia jenis alkali di sekitar Jalan Kebun, Kampung Jawa di sini, semalam.
Difahamkan, kimia yang memedihkan mata itu kesan tumpahan daripada sebuah lori yang terbabas di jalan berkenaan, Sabtu lalu.
Pengarah Bomba Selangor, Datuk Norazam Khamis berkata, sepasukan tujuh anggota bersama jentera dari Balai Bomba dan Penyelamat (BBP) Shah Alam dan Pasukan Khas Pengurusan Bahan Berbahaya (HAZMAT) bergegas ke lokasi sebaik menerima panggilan kecemasan pada pukul 6.17 petang.
“Pemeriksaan mendapati kawasan tercemar disyaki ditutup tanah menggunakan jentera berat. Bomba turut menemui bahan seperti serbuk dan bacaan tahap keasidan sebanyak pH9. Tiada sebarang peninggalan tong dikesan,” katanya ketika dihubungi hari ini.
Jelas Norazam, pihaknya bertindak meneutralkan bahan kimia itu dengan serbuk soda selain menggunakan sebanyak 60,000 liter menerusi air pam jentera bomba.
“Operasi lebih lima jam itu ditamatkan selepas air yang disalurkan ke longkang kawasan berkenaan didapati dalam keadaan neutral,” jelasnya. -KOSMO!ONLINE


Suami isteri tinggal bayi di lapangan terbang untuk jimat kos tiket penerbangan
Oleh KOSMO!

2 Februari 2023, 8:00 pm
TEL AVIV – Kakitangan di lapangan terbang Tel Aviv terkejut dengan tindakan sepasang suami isteri yang meninggalkan bayi mereka di kaunter daftar masuk selepas enggan membeli tiket penerbangan untuknya, lapor akhbar Daily Star semalam.
Pasangan itu dilaporkan cuba menaiki pesawat Ryanair dari Tel Aviv ke Brussels. Bagaimanapun, mereka tidak membeli tiket untuk bayi mereka.
Bayi lazimnya boleh menaiki bas dan kereta api secara percuma, tetapi penerbangan percuma hanya terpakai untuk mereka yang berusia dua hari hingga 14 hari.
Ketika kejadian, pasangan itu membawa bayi mereka di dalam kereta sorong dan menuju ke kaunter kawalan pasport. Ketika melalui garis kawalan sempadan, mereka meninggalkan bayi dan cuba menaiki pesawat.
Pasangan suami isteri yang memiliki pasport Belgium itu enggan membayar tiket apabila diminta kakitangan lapangan terbang.
Kakitangan lapangan terbang kemudian menghubungi polis dan mereka dibawa untuk disoal siasat.

Seorang pengurus Ryanair mendakwa semua orang yang melihat kejadian itu terkejut kerana bayi yang baru lahir itu ditinggalkan begitu sahaja.
“Kami tidak pernah melihat perkara seperti ini,” kata pengurus itu. – Agensi


Agong zahir ucapan tahniah pelantikan Hamidin sebagai Ahli Majlis FIFA
Oleh MUHAMMAD NAJIEB AHMAD FUAD

2 Februari 2023, 7:55 pm
PETALING JAYA – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan setinggi-tinggi tahniah kepada Presiden Persatuan Bola Sepak Malaysia (FAM) Datuk Hamidin Mohd, Amin yang dipilih sebagai Ahli Majlis Persekutuan Bola Sepak Antarabangsa (FIFA) bagi penggal 2023-2027.
Dalam hantaran yang dikongsikan di laman Facebook Istana Negara, Al-Sultan Abdullah menzahirkan rasa sukacita dan bangga di atas kejayaan Hamidin dan menyifatkan ianya sebagai satu pengiktirafan kepada beliau dan juga kepada FAM serta negara.
“Selain itu, ianya juga sekali lagi membuktikan bahawa Malaysia mampu melahirkan individu yang berkualiti, berkaliber dan bertaraf antarabangsa,” kata kenyataan itu hari ini.
Menurut kenyataan itu juga, baginda turut menzahirkan keyakinan bahawa Hamidin dengan berbekalkan keupayaan dan pengalaman luas beliau mampu menggalas tanggungjawab sebagai Ahli Majlis FIFA dengan jayanya.
“Baginda turut yakin bahawa beliau akan membawa suatu nafas baharu kepada sukan bola sepak dunia dan negara.
“Seri Paduka Baginda menzahirkan ucapan selamat maju jaya kepada Hamidin dan mendoakan semoga beliau dilimpahi kejayaan cemerlang berterusan,” katanya.

Semalam, Kosmo! melaporkan Hamidin menepati ramalan apabila dipilih menjadi Ahli Majlis FIFA bagi penggal 2023-2027.
Keputusan tersebut disahkan selepas berakhirnya Kongres Konfederasi Bola Sepak Asia (AFC) yang berlangsung di Manama, Bahrain, semalam.
Hamidin yang meraih 35 undian menjadi antara tujuh calon yang bertanding bagi mengisi lima kerusi wakil lelaki Asia dalam Majlis FIFA kali ini.
Selain Hamidin, turut terpilih adalah heikh Hamad Khalifa A. A. Al Thani dari Qatar (40 undian) Kohzo Tashima (Jepun/39 undian), Yasser H. Almisehal (Arab Saudi/35 undian) dan Mariano Areneta Jr. (Filipina/34 undian).
Sebagai rekod, Al-Sultan Abdullah telah menjadi wakil Malaysia pertama dalam Majlis FIFA susulan kemenangan baginda pada Kongres AFC edisi 2015. – KOSMO! ONLINE


Ibu tidak pernah lihat kapal terbang sampai Singapura
Oleh KOSMO!

2 Februari 2023, 8:19 pm
PETALING JAYA – “Kasih ibu sampai ke syurga, kasih bapa sepanjang masa” mungkin bertepatan dengan kisah tular lelaki dari India ini.
Kisah inspirasi lelaki dari India ini pernah tular di media sosial kerana berjaya membawa emaknya berjalan-jalan ke Singapura.
Jelas lelaki yang menggelarkan namanya Dattatray Jadhav itu, perjalanan tersebut merupakan pertama kali emaknya keluar negara dan naik kapal terbang.
Malah emaknya tidak pernah tengok kapal terbang secara dekat kerana menetap di sebuah kampung pedalaman di negaranya.
Paling menarik apabila emaknya adalah wanita kedua dari kampungnya yang naik kapal terbang selepas isterinya.
“Saya bukannya dari keluarga senang, emak dan ayah banyak berkorban untuk pendidikkan sehinggalah saya berjaya,” jelas lelaki itu yang kini seorang pekerja profesional di Singapura.

Apa yang menyedihkan adalah apabila lelaki tersebut terkilan tidak dapat bawa ayahnya kerana telah meninggal dunia.
Kata lelaki itu lagi, ini adalah impian dia nak bawak emaknya keluar negara dan terharu sebab wanita terbabit begitu gembira. – KOSMO! ONLINE


Belanja RM2 untuk sarapan pagi di Pak Mat Western Cafe
Oleh KOSMO!

2 Februari 2023, 8:13 pm
KUALA LUMPUR – Pak Mat Western Cafe cawangan Pulau Pinang mengambil inisiatif tersendiri menyahut seruan kerajaan untuk menawarkan harga makanan pada harga rendah bagi mengurangkan beban kewangan masyarakat, dengan menjual nasi lemak pada harga serendah 90 sen sahaja.
Pelancaran Menu Rahmah yang dilaksanakan oleh syarikat Pak Mat Western Sdn. Bhd. (PMW) yang popular di media sosial berkonsepkan citarasa hotel, harga warung itu bertujuan untuk membolehkan golongan kurang berkemampuan dapat membeli makanan restoran pada harga rendah.
Ketua Pegawai Strategi Kumpulan PMW, Nurina Izz Zayani berkata, dengan tawaran harga 90 sen itu, pengunjung boleh menikmati nasi lemak yang lengkap dengan bahagian nasi yang banyak, separuh biji telur rebus, ikan bilis dan sambal.
“Sejak dua bulan lalu kami melancarkan promosi nasi lemak serendah 90 sen dan ada yang menganggap ia hanya gimik promosi sahaja.

“Tak kurang juga menuduh kami menipu kerana menawarkan harga tak masuk akal untuk menu berkenaan.
“Ada yang anggap, harga serendah itu tidak sepadan dengan hidangan nasi lemak kami sediakan. Namun semua itu bukan omong kosong, kerana sambutan yang  diterima kini sangat menggalakkan,” katanya dalam kenyataan yang dikeluarkan.

Nurina Izz berkata, pelanggan yang berkunjung ke restoran adalah daripada pelbagai kaum kerana nasi lemak sememangnya digemari oleh semua bangsa termasuk pelancong luar negara.

“Ini antara usaha dan ihsan kami meraikan semua lapisan masyarakat untuk sama-sama menikmati rezeki menerusi nasi lemak. Ia juga lebih kepada cara kami bersedekah dengan berkongsi rezeki menerusi tawaran harga semurah ini.
“Lagipun kelompok masyarakat yang datang ke premis makanan kami berbeza latar belakang termasuk pelajar,” katanya.
Tambah beliau, pengunjung yang membawa wang tunai sebanyak RM2 ke restoran itu akan dapat menikmati sarapan pagi dengan sempurna.


Diskriminasi wanita bertudung paling ketara
Oleh KOSMO!

2 Februari 2023, 9:00 pm
LONDON – ‘Hijaphobia’ kini di tahap paling ketara disebabkan ‘iklim politik semasa’ dengan wanita Islam yang memakai tudung berdepan peningkatan diskriminasi dalam kehidupan seharian, kata penganjur Hari Hijab Sedunia (WHD) semalam.
“Wanita Islam menerima tekanan supaya membuka tudung mereka untuk ‘menunjukkan solidariti, manakala beberapa kawasan di dunia menguatkuasakan peraturan melarang wanita bertudung terlibat dalam masyarakat,” kata WHD kepada Arab News.
Sehubungan itu, WHD meminta wanita daripada semua latar belakang supaya ‘menentang hijaphobia dengan memakai tudung’ pada Hari Hijab Sedunia iaitu 1 Februari 2023 untuk membantu meningkatkan kesedaran mengenai budaya Islam serta hak wanita.
“Wanita Islam perlu bangga bertudung dan tidak perlu meminta maaf.
“Disebabkan situasi masa kini, wanita Islam yang memakai tudung dianggap sebagai tertekan, submisif dan mundur dengan isu hijab digunakan sebagai justifikasi untuk mendiskriminasi dan menganiayai mereka,” tegas  WHD.
Menurutnya, wanita yang memilih untuk memakai tudung, sama ada kerana kesopanan atau kepatuhan pada agama, berdepan cabaran untuk mengintegrasikan diri mereka ke dalam persekitaran pendidikan dan tempat kerja.

WHD yang menyambut ulang tahun ke-10 tahun ini berkata, pihaknya menjangkakan beribu-ribu orang di lebih 150 negara akan menyambut Hari Hijab Sedunia 2023 termasuk Britain, Jepun, Korea Selatan dan Switzerland.
“Paling ketara, kami lihat semakin ramai wanita bukan Islam cuba memakai tudung. Ramai antara mereka berkongsi pengalaman masing-masing dengan kami  yang mana kami percaya akan dapat membantu orang lain untuk mempelajari lebih lanjut tentang hijab,” ujarnya. – AFP


Jumlah motosikal rakyat Malaysia ke-4 terbanyak di dunia
Oleh KOSMO!

2 Februari 2023, 9:50 pm
PETALING JAYA – Malaysia berada pada tangga keempat penggunaan terbanyak motosikal di dunia apabila mencatatkan 83 peratus isi rumah memiliki kenderaan tersebut.
Menurut kajian yang dilakukan oleh Pew Research Center, negara pertama yang mempunyai pengguna motosikal terbanyak adalah Thailand.
Thailand berada di tangga pertama apabila mencatatkan 87 peratus daripada jumlah penduduknya memiliki kenderaan dua roda itu.
Kajian yang dilakukan Pew Research Center.
Negara kedua adalah Vietnam apabila mencatatkan 86 peratus daripada jumlah penduduk negara itu memiliki motosikal.
Sementara itu, Indonesia yang mempunyai kepadatan penduduk seramai hampir 300 juta orang itu berada pada tangga ketiga apabila mencatatkan 85 peratus daripada jumlah tersebut memiliki motosikal.
Walaupun antara negara terbesar di dunia dengan kepadatan 1.4 bilion rakyat, China berada di bawah Malaysia iaitu di tangga kelima apabila mencatatkan 60 peratus isi rumah mempunyai motosikal di negara tersebut. – KOSMO! ONLINE


KPDN sita 11,000 liter minyak diesel bersubsidi di Teluk Intan
Oleh ASLIZA MUSA

2 Februari 2023, 8:39 pm
TELUK INTAN – Kementerian Perdagangan Dalam Negeri dan Kos Sara Hidup (KPDN) Perak menyita 11,000 liter minyak diesel bersubsidi dalam satu serbuan di sebuah premis di kawasan Perindustrian Anson di sini hari ini.
Serbuan bermula pukul 9 pagi itu dilakukan sepasukan pegawai dan anggota penguat kuasa KPDN Teluk Intan diketuai Mohd. Badrul Hisham Ahmad Alias.
Ketua Pegawai Penguat Kuasa KPDN negeri, Mohamed Aznanshah Khalid berkata, serbuan itu dibuat hasil risikan selama seminggu yang dijalankan di premis berkenaan.
Katanya, hasil pemeriksaan mendapati terdapat 11 unit tangki fiber berkapasiti 1,000 liter berisi minyak disyaki diesel di premis tersebut.
“Pemeriksaan turut menemukan dua buah lori tanah bertutup kanvas yang di atasnya terdapat tangki skid, digunakan untuk mengumpul minyak diesel yang dibeli di stesen minyak di sekitar Teluk Intan melalui tangki minyak asal yang telah diubah suai.
“Siasatan mendapati premis yang diperiksa tiada sebarang lesen atau kebenaran yang sah untuk menyimpan barang kawalan minyak diesel,” katanya dalam kenyataannya di sini hari ini.

Menurut beliau, selain menyita kira-kira 11,000 liter minyak disyaki diesel, turut disita dua buah lori yang membawa dua buah tangki skid.
Katanya, dalam serbuan itu, seorang lelaki tempatan berusia 40 tahun ditahan untuk membantu siasatan.
“Nilai rampasan keseluruhan dianggarkan berjumlah RM201,000. Kes disiasat di bawah Seksyen 21 Akta Kawalan Bekalan 1961,” katanya. – KOSMO! ONLINE


Beberapa laluan di sekitar Kuala Lumpur ditutup sempena Thaipusam
Oleh MUHAMMAD NAJIEB AHMAD FUAD

2 Februari 2023, 9:42 pm
PETALING JAYA – Beberapa jalan disekitar Kuala Lumpur akan ditutup dan dilencongkan bagi pergerakan membawa pedati sempena sambutan Thaipusam, Ahad ini.
Penutupan dan lencongan bermula esok hingga 6 Februari itu bagi memberi laluan pergerakan membawa pedati (Chariot) dari Kuil Sri Maha Mariamman, Jalan Tun H.S Lee, Kuala Lumpur menuju ke Kuil Subramaniar Swamy, Batu Caves, Selangor.
Ketua Polis Daerah Sentul Asisten Komisioner Beh Eng Lai berkata, penutupan pada 4 Februari (Sabtu) dan 6 Februari (Isnin depan) melibatkan Jalan Sultan Azlan Shah.
“Pada 4 Februari melibatkan kedua-dua arah daripada Ibu Pejabat Polis Daerah (IPD) Sentul ke persimpangan lampu isyarat Jalan Perhentian pada pukul 4 pagi hingga 10 pagi.
“Pada 6 Februari pula melibatkan Jalan Sultan Azlan Shah (kedua-dua arah) dari lampu isyarat Jalan Perhentian ke persimpangan lampu isyarat IPD Sentul pada pukul 6 petang hingga 12 tengah malam,” katanya dalam kenyataan di sini hari ini.
Sementara itu, Ketua Polis Daerah Dang Wangi Asisten Komisioner Noor Delhan Yahaya memaklumkan, beberapa jalan dibawah pentadbirannya juga akan ditutup dan dilencong bermula esok hingga Sabtu bermula pukul 10 malam hingga 4 pagi.

“Ia melibatkan Jalan Tun H.S Lee – Jalan Sultan – Jalan Tun Tan Cheng Lock – Jalan Tun Perak/Pudu – Jalan Leboh Ampang – Jalan Ampang – Jalan Munshi Abdullah – Jalan Dang Wangi – Jalan Raja Laut – Jalan Sri Amar – Jalan Sultan Azlan Shah – Jalan Tun Razak.
“Pada 6 Februari pula bermula pukul 8 malam hingga 7 Februari (Selasa) pukul 3 pagi melibatkan Jalan Tun Razak – Jalan Sultan Azlan Shah – Jalan Sri Amar – Jalan Raja Laut – Jalan Dang Wangi – Jalan Munshi Abdullah – Jalan Ampang – Jalan Leboh Ampang – Jalan Tun Perak/Pudu – Jalan Tun Tan Cheng Lock – Jalan Sultan – Jalan Tun H.S Lee,” ujarnya.
Pihak polis meminta pengguna jalan raya agar merancang perjalanan dan memilih laluan alternatif untuk mengelakkan daripada terperangkap dalam kesesakan lalulintas semasa penutupan jalan dan lencongan jalan dilaksanakan. – KOSMO! ONLINE


Salji runtuh di Kashmir, 2 pelancong maut
Oleh KOSMO

2 Februari 2023, 9:30 pm
JAMMU KASHMIR – Insiden runtuhan salji berlaku di puncak Gunung Afarwat di Kashmir, India, sehari selepas Pihak Berkuasa Pengurusan Bencana Jammu Kashmir (JKDMA) mengeluarkan amaran mengenai bencana  itu, lapor laman berita Wion News semalam.
Mayat dua mangsa dari Poland yang terbunuh dalam insiden itu ditemui di sebalik runtuhan salji manakala 18 pelancong (lapan dari Russia, 10 Poland) telah diselamatkan, kata beberapa pegawai.
Pegawai-pegawai yang memantau operasi menyelamat berkata, sejurus menerima maklumat mengenai kejadian itu, satu operasi besar-besaran dilancarkan di lokasi kejadian, di mana mayat dua individu telah ditemui.
“Runtuhan salji berlaku di puncak Afarwat #HapathKhud di sebuah resort ski di #Gulmarg. Operasi menyelamat telah dilancarkan oleh Polis #Baramulla bersama-sama agensi-agensi lain.
“Beberapa laporan menyebut bahawa  pemain ski yang terperangkap sedang dibantu. Maklumat lanjut akan menyusul,” demikian menurut kenyataan Polis Baramulla sejurus selepas insiden itu berlaku.
JKDMA menerusi amaran yang dikeluarkan sehari sebelum insiden itu berkata: “Runtuhan salji dengan tahap bahaya sederhana berkemungkinan berlaku di kawasan melebihi 1,800 hingga 2,400 meter di sekitar daerah Bandipore, Baramulla, Ganderbal, Kupwara, Kulgam, Poonch dan Reasi dalam tempoh 24 jam.

“Mereka yang tinggal di kawasan-kawasan ini dinasihatkan mengambil langkah berjaga-jaga dan elakkan berada di kawasan yang terdedah kepada runtuhan salji.”
Runtuhan salji mungkin kelihatan tidak berbahaya namun sekiranya seseorang terperangkap, mereka tidak dapat menggerakkan anggota badan kerana berat ais akan menjadi ratusan tan. – Agensi


Asyik ‘overtime,’ kena maki punca pekerja tikam mati bos
Oleh KOSMO!

2 Februari 2023, 8:30 pm
BANGKOK – Seorang pengawal keselamatan di Thailand menikam ketuanya hingga mati kerana mangsa memaksa dia bekerja  terlalu lama dan sering mengeluarkan kata-kata kesat terhadap dirinya, lapor akhbar Metro UK semalam.
Sawat Sriratchalao, 44, ditahan kerana dituduh menikam Arom Bunnan, 56 menggunakan sebilah pisau sepanjang 33 sentimeter.
Dia mengaku merancang  serangan itu di pusat bandar Bangkok kerana sering dibuli oleh mangsa.
“Saya telah lama berasa marah dengan bos (mangsa). Ada masanya, saya tidak dapat tidur kerana amat tertekan memikirkan tentang dirinya.
“Dia membuli saya dan sering bercakap  kasar dengan saya. Meskipun telah pulang ke rumah, kata-katanya masih tergiang-ngiang di telinga,” kata Sawat sejurus selepas ditahan polis.
Rakaman televisyen litar tertutup (CCTV) menunjukkan mangsa merayu kepada suspek agar tidak menikamnya di sebuah tempat letak kereta di Lumpini Park.

Suspek kemudian menikam pisau pada dada mangsa sebelum seorang pejalan kaki cuba menghentikan pergelutan itu.
Suspek kemudian melarikan diri menggunakan motosikal, manakala mangsa rebah akibat ditikam. Dia dikejarkan ke hospital sebelum disahkan meninggal dunia akibat tikaman pada dada kirinya.
Sriratchalao berdepan hukuman penjara 20 tahun jika didapati bersalah. – Agensi


Biawak 20 kg terperangkap dalam rumah lepas kejar kucing
Oleh ROSLIZA MOHAMED

2 Februari 2023, 7:29 pm
KOTA BHARU – Anggota Angkatan Pertahanan Awam Malaysia (APM) Kota Bharu menangkap seekor biawak seberat kira-kira 20 kilogram yang terperangkap di dalam sebuah rumah penduduk di Jalan Wakaf Mek Zainab di sini semalam.
Jurucakap APM Kota Bharu berkata, pihaknya menerima panggilan kecemasan mengenai kejadian itu kira-kira pukul 1.48 tengah hari.
Menurutnya, pemilik rumah tersebut menyedari reptilia sepanjang kira-kira dua meter itu masuk ke dalam rumah selepas mengejar kucing peliharaannya.
“Penghuni rumah cuba untuk menghalau biawak tersebut beberapa kali, namun gagal sebelum menghubungi talian kecemasan.
“Anggota APM tiba di rumah itu dan biawak tersebut dilihat berada di bawah sofa di ruang tamu. Operasi menangkap biawak tersebut mengambil masa tidak sampai dua minit dengan menggunakan peralatan khas,” katanya ketika dihubungi Kosmo! hari ini.
Katanya, biawak tersebut dibawa pulang ke Pusat Kawalan Operasi APM Daerah Kota Bharu. – KOSMO! ONLINE


7 jalan ditutup sekitar Batu Caves sempena Thaipusam
Oleh AZMI NORDIN

2 Februari 2023, 7:35 pm
GOMBAK – Polis Gombak menjangkakan seramai dua juta pengunjung akan ke kuil Batu Caves sempena sambutan Thaipusam, Ahad ini.
Sehubungan itu, tujuh jalan akan ditutup mengikut keadaan semasa bermula daripada Jumaat hingga Rabu minggu hadapan atas faktor keselamatan awam.
Ketua Polis Daerah Gombak, Asisten Komisioner Zainal Mohamed Mohamed berkata, seramai 1,888 pegawai dan anggota polis dari pelbagai jabatan di seluruh kontinjen Selangor akan bertugas dalam Op Palu di 45 stesen di lima zon di sekitar Batu Caves selain dibantu 11 agensi lain.
“Antara laluan yang ditutup lampu isyarat Kampung Melayu Batu Caves, susur dari Lingkaran Tengah 2 (MRR2) ke Kuil Batu Caves, Jalan Batu Caves Lama ke Pintu Utama Kuil Batu Caves.
“Turut sama, simpang tiga lampu isyarat hadapan stesen minyak Shell Batu Caves, Jalan Lama Batu Caves, susur MRR2 dari Sri Gombak menghala susur jalan perusahaan Batu Caves, dan Jalan Perusahaan menghala ke Batu Caves,” katanya dalam sidang akhbar di Pusat Kawalan Polis di Kuil Batu Caves, di sini, hari ini.
Menurut Zainal, laluan alternatif yang dicadangkan oleh pihaknya akan dikemas kini melalui platform media sosial Facebook Polis Daerah Gombak.

Justeru, pengguna jalan raya dinasihatkan agar menggunakan laluan alternatif dan juga pengangkutan awam bagi mengelakkan kesesakan lalu lintas.
“Adalah ditegaskan untuk tidak meletakkan kenderaan di parkir haram, tempat yang tidak dibenarkan sesuka hati dan digalakkan menggunakan kunci tambahan terutamanya pada motosikal.
“Mereka yang berkunjung juga dinasihat memastikan kenderaan dalam keadaan berkunci, memberikan keutamaan kepada warga emas, berhati-hati dengan penyeluk saku serta patuh arahan anggota polis yang bertugas,” ujarnya. – KOSMO! ONLINE


Wanita tanggal pelitup muka terkejut lintah melekat dalam hidung
Oleh KOSMO!

2 Februari 2023, 7:00 pm
JAKARTA – Sebuah klip video tular di media sosial Indonesia memaparkan seorang wanita terkejut apabila mendapati seekor lintah melekat pada hidungnya selepas membuka pelitup muka, lapor laman berita Suara.com.
Video itu dimuat naik dalam akaun Instagram @infomdr.
Berdasarkan video tersebut, wanita itu kelihatan cuba untuk merakam swafoto bersama rakannya.
Setelah membuka pelitup muka, dia terkejut apabila mendapati seekor litah melekat pada hidungnya.
Wanita itu kemudian cuba menanggalkan lintah berkenaan. Kedua-dua mereka ketawa kerana menganggap kejadian itu melucukan.
Video itu mendapat perhatian netizen di ruangan komen.

“Saya bayangkan lintah sahaja menakutkan, lebih-lebih lagi apabila ia melekat pada badan,” komen seorang netizen. – Agensi


Berang cinta ditolak, lelaki saman rakan wanita RM10 juta
Oleh KOSMO

2 Februari 2023, 7:30 pm
SINGAPURA – Gara-gara cinta tidak berbalas, seorang lelaki di Singapura mengemukakan tuntutan saman ke atas rakan perempuannya dengan mendakwa dia mengalami trauma emosi, lapor laman berita Oddity Central semalam.
Lelaki berkenaan, Kawshigan dan rakannya, Tan berkenalan pada 2016 sebelum pertikaian antara mereka bermula pada 2020 apabila kedua-dua mereka tidak mempunyai perasaan yang sama.
Selepas meluahkan perasaan, Tan cuba menjauhkan diri daripada Kawshigan namun, lelaki itu mengugut untuk menyamannya kerana telah menyebabkan trauma emosi serta ‘kemungkinan fitnah’.
Tidak lama selepas itu, kaunselor Kawshigan menyarankan agar Tan mengambil bahagian dalam sesi terapi lelaki itu.
Tan kemudian bersetuju atas cadangan tersebut dengan harapan ia dapat membantu menghentikan Kawshigan daripada terus menyukainya.
Selepas setahun setengah menghadiri sesi terapi bersama-sama, Tan membuat keputusan untuk berhenti menemani Kawshigan kerana dia melihat usaha itu hanya sia-sia.

Kawshigan mula mengganggu Tan menggunakan panggilan telefon dan pesanan ringkas yang membuatkan wanita berkenaan mengemukakan prosiding ke atasnya pada April 2022.
Pada pertengahan Mei tahun lalu, Tan menghentikan semua komunikasi dengan Kawshigan kerana tidak tahan dengan desakan berterusan lelaki itu supaya mereka sering bertemu.
Pada 7 Julai tahun lalu, Kawshigan memfailkan tuntutan saman di Mahkamah Tinggi ke atas Tan dengan mendakwa dia mengalami trauma emosi yang mengakibatkan kos yang ditanggung dalam program pemulihan dan terapi serta kerugian dalam kapasiti pendapatan dan perkongsian perniagaan.
Dia menuntut ganti rugi sebanyak AS$2.3 juta (RM9.7 juta) dan kes itu akan dibicarakan di mahkamah pada 9 Februari ini.
Sebulan kemudian, dia turut memfailkan dakwaan di mahkamah majistret dengan mendakwa Tan melanggar perjanjian untuk memulihkan hubungan mereka.
Seorang hakim kemudian menolak kes itu dengan menyatakan bahawa ia merupakan penyalahgunaan kes mahkamah. – Agensi


Jajaran pelabuhan di Selangor akan seluas Singapura
Oleh ABDUL RAZAK IDRIS

2 Februari 2023, 7:20 pm
SHAH ALAM – Pelabuhan di Selangor dijangka akan seluas saiz Singapura sekiranya Pulau Carey direalisasikan menjadi pelabuhan ketiga di negeri ini.
Ini selepas jajaran itu mengambil kira penyambungan pelabuhan Pulau Carey tersebut bersama Pelabuhan Barat dan Utara yang sedia ada.
Menteri Besar Selangor, Datuk Seri Amirudin Shari berkata, kewujudan pelabuhan Pulau Carey itu kelak akan meningkatkan nilai tambah dan keupayaan yang lebih tinggi industri pelabuhan di Selangor.
“Kerajaan negeri telah menunggu lama selama dua (atau) tiga tahun untuk projek pelabuhan tersebut menjadi kenyataan. Segala pandangan daripada pelbagai pihak telah diterima.
“Secara pelan besarnya, kita menyahut untuk sama-sama menjayakan sasaran yang telah dikeluarkan oleh Kementerian Pengangkutan. (Iaitu) melengkapkan dan memperkukuhkan industri pelabuhan kita, seterusnya bersaing di peringkat dunia,” katanya pada sidang akhbar selepas melancarkan #Produkkampung4u di Bangunan Setiausaha Kerajaan Negeri (SUK) hari ini.
Kosmo! semalam melaporkan Pulau Carey dijangka menjadi pelabuhan antarabangsa ketiga di Selangor selepas Pelabuhan Utara dan Barat.

Menteri Pengangkutan, Anthony Loke berkata, kajian berhubungnya telah dilakukan selama dua tahun sejak 2019 oleh Lembaga Pelabuhan Klang dan satu kertas memorandum akan dibawa kepada Jemaah Menteri untuk diputuskan. – KOSMO!ONLINE


‘Wang Bersatu daripada sumber mana dan kepada siapa?’ – Anwar
Oleh Abdul Rahman Razali

2 Februari 2023, 6:53 pm
‘Wang Bersatu daripada sumber mana dan kepada siapa?’ – Anwar | 15 MINIT MMTV 2 FEBRUARI 2023.


‘Tidak wajar tolak kerana pakaian, dia perlu pertolongan’- Nancy
Oleh KAMARIAH KHALIDI

2 Februari 2023, 6:43 pm
PUTRAJAYA – Menteri Pembangunan Wanita, Keluarga dan Masyarakat, Datuk Seri Nancy Shukri berpendapat adalah tidak munasabah untuk menghalang seorang wanita yang memakai seluar pendek atas paras lutut daripada memasuki balai polis kerana individu berkenaan memerlukan bantuan.
Nancy mengulas demikian sebagai memberi reaksi kepada isu kejadian video tular apabila seorang wanita tempatan berang selepas dihalang daripada memasuki Ibu Pejabat Polis Daerah (IPD) Kajang kerana memakai seluar pendek di atas paras lutut pada Isnin lalu.
Nancy berkata, berkemungkinan wanita terbabit juga tidak mempunyai pilihan lain semasa kejadian itu berlaku dan harus bergegas membuat laporan.
“Saya beri komen ini secara umum sebab kita tidak berada di tempat anggota (polis), kita tidak tahu bagaimana keadaan di situ.
“Tetapi bagi saya secara umumnya kita tidak harus mendiskriminasi sesiapa, tidak boleh pilih kasih kerana ada sebab individu itu pergi ke balai polis.
“Tidak kira pakaian dia macam mana, terutamanya (ketika) kemalangan kadang-kadang untuk proses insurans mereka perlu membuat laporan dalam masa 24 jam kalau tak silap saya,” katanya pada sidang akhbar selepas merasmikan Majlis Pelancaran Program Meningkatkan Daya Tahan dan Psikologi Wanita (Matahari) dan Program Literasi Perundangan dan Hak Wanita (Iris) di sini hari ini.

Terdahulu media melaporkan, Ketua Polis Daerah Kajang, Asisten Komisioner Mohd Zaid Hassan berkata, wanita berusia lingkungan lewat 30-an itu hadir ke IPD untuk membuat laporan berhubung satu kemalangan jalan raya.
“Anggota sentri mendapati wanita berkenaan memakai seluar pendek paras paha (di atas paras lutut dan telah menasihatinya supaya menukar seluar yang lebih sesuai selaras etika pemakaian di premis kerajaan,” katanya.
Mohd Zaid berkata, wanita terbabit bagaimanapun enggan mendengar arahan anggota bertugas, malah membuat provokasi terhadap anggota berkenaan. – KOSMO! ONLINE


Kerajaan salur RM400,000 bina jambatan, jeti di Semporna
Oleh MOHD. HUSNI MOHD. NOOR

2 Februari 2023, 6:59 pm
PUTRAJAYA – Kementerian Kemajuan Desa dan Wilayah (KKDW) menyediakan peruntukan sebanyak RM400,000 bagi membina semula jambatan dan jeti Pulau Pababag, Semporna, Sabah yang roboh baru-baru ini.
Timbalan Perdana Menteri, Datuk Seri Ahmad Zahid Hamidi berkata, kementerian telah menyerahkan Surat Arahan Pelaksanaan kepada Pejabat Daerah Semporna bagi pembinaan semula jambatan itu.
Beliau yang juga Menteri Kemajuan Desa dan Wilayah berkata, pihaknya berharap agar pembinaan jambatan dan jeti ini dapat dilaksanakan dengan segera bagi keselesaan penduduk setempat.
“Saya telah mengarahkan KKDW untuk segera berhubung dengan Pejabat Daerah Semporna bagi menyiasat dan mengambil tindakan segera berhubung insiden itu.
“Kami dapati laluan tersebut adalah laluan biasa bagi urusan pergerakan harian penduduk termasuk menghantar anak-anak ke sekolah serta Tadika Kemas, Pulau Pababag.
“Saya dimaklumkan seramai 151 orang murid sekolah dan 35 orang murid Tadika Kemas menggunakan kemudahan jeti dan jambatan itu untuk ke sekolah,” katanya menerusi kenyataan akhbar hari ini.

Pada 30 Januari lalu, jambatan dan jeti kayu berkenaan telah roboh menyebabkan murid dan guru yang berada di lokasi berkenaan terjatuh ke dalam air.
Bagaimanapun, tindakan pantas beberapa guru berjaya menyelamatkan lebih 20 murid Sekolah Kebangsaan (SK) Pulau Pababag, Semporna daripada lemas.
Rakaman video memaparkan murid yang lengkap berpakaian sekolah sedang terjatuh ke dalam laut turut tular di media sosial. – KOSMO! ONLINE


Kos sebenar Stadium Shah Alam diketahui selepas 10 Februari
Oleh ABDUL RAZAK IDRIS

2 Februari 2023, 7:46 pm
SHAH ALAM – Kos sebenar pembangunan semula Kompleks Sukan Shah Alam (KSSA) termasuk Stadium Shah Alam akan diperincikan setelah maklum balas daripada orang ramai selesai 10 Februari ini.
Menteri Besar Selangor, Datuk Seri Amirudin Shari berkata, secara kasarnya kos stadium itu tidak akan lebih daripada RM700 juta hingga RM1 bilion.
“Tapi, jika kita lihat keseluruhan kemungkinan (kosnya akan) lebih.
“Ini sebab kita ada kawasan pelancongan, rekreasi dan hotel. Jika kita bandingkan satu stadium dengan stadium yang lain sudah pasti kosnya lebih,” katanya pada sidang akhbar hari ini.
Sebelum ini, media melaporkan pemilik Kelab Bolasepak Johor Darul Ta’zim (JDT), Tunku Ismail Sultan Ibrahim menyifatkan kos lebih RM700 juta bagi pembinaan Stadium Shah Alam yang baharu sebagai tidak logik dan beranggapan akan pembinaannya adalah berharga RM2bilion.
Jelas Amirudin, pada tahap ini segala cadangan reka bentuk susun aturnya, jenis rumput selain kawasan papan luncur dan aktiviti lasak sama ada kekal atau tidak sedang diperincikan.

Tambahnya, beliau akan mengumumkan pelan pembangunan stadium itu sebelum dilaksanakan. – KOSMO! ONLINE


Bengkel motosikal tumpuan ‘anak antoo Penang’ kena serbu
Oleh SAFINA RAMLI

2 Februari 2023, 6:54 pm
GEORGE TOWN – Sebuah bengkel motosikal yang menjadi tumpuan pelesit rempit atau lebih popular dengan gelaran ‘anak antoo Penang’ mengubah suai motosikal secara haram antara lima premis yang diserbu dalam Ops Bengkel hari ini.
Bengkel yang beroperasi sejak tiga tahun lalu itu sebelum ini pernah diserbu tahun lalu oleh Jabatan Pengangkutan Jalan (JPJ) dan dikenakan tindakan saman, namun pemilik bengkel seolah-olah tidak serik melakukan perbuatan sama.
Pengarah JPJ Negeri, Adenan Md. Isa berkata, antara kesalahan yang dikesan dilakukan pemilik bengkel itu adalah mengubah tayar standard kepada tayar sotong, mengubah ekzos, memasang alat mengawal kelajuan, mengubah sistem enjin dan mengubah swing arm’.
“Bengkel di pusat bandar ini boleh dikatakan antara bengkel ‘top’ yang menjadi tumpuan pemilik motosikal untuk melakukan proses ubah suai secara haram.
“Di bengkel ini kita mengesan pengubahsuaian mungkin dilakukan untuk tujuan meningkatkan kelajuan motosikal bagi berlumba secara haram,” katanya selepas Ops Bengkel di Jalan Gudwara di sini hari ini.
Menurut Adenan, bengkel di pusat bandar ini juga didapati menjual aksesori motosikal yang diimport dan aksesori tersebut mempunyai potensi digunakan untuk melakukan proses ubah suai secara haram.

“Kita dapati harga yang ditawarkan untuk pemilik motosikal melakukan proses ubah suai di bengkel ini adalah sekitar RM400 dan terdapat 14 motosikal di bengkel ini yang sedang diubah suai,” katanya.
Mengulas lanjut, Adenan berkata, secara keseluruhannya dalam Ops Bengkel yang dijalankan selama dua jam bermula pukul 1 tengah hari tadi, sebanyak 66 notis saman melibatkan 30 kesalahan dikeluarkan terhadap lima bengkel motosikal di daerah Barat Daya dan Timur Laut. – KOSMO! ONLINE


Wanita menjawab ketika ditegur rakam filem di pawagam
Oleh KOSMO!

2 Februari 2023, 6:24 pm
PETALING JAYA – Seorang wanita telah dilabel sebagai ‘bodoh sombong’ oleh netizen selepas melawan salah seorang kakitangan sebuah panggung wayang tempatan.
Kejadian tersebut berlaku selepas aksinya merakam sebuah filem dalam panggung wayang tersebut berjaya dikenal pasti.
Ketika ditegur oleh kakitangan tersebut, wanita berkenaan sempat berdalih serta bertanya pula hak kakitangan terbabit yang berani menegur aksinya.
“Kenapa tidak boleh rakam? Saya bayar. Tak payah sibuklah, jangan kacau saya,” jelas wanita tersebut.
Rata-rata pengguna media sosial turut berpendapat bahawa wanita terbabit berkemungkinan kali pertama menonton filem di panggung wayang kerana tidak tahu mengenai undang-undang.
“Mungkin dia baru sampai bandar tu, tak pernah masuk wayang. Acah-acah cakap Inggeris nak nampakkan sudah biasa,” kata Kereem King.

“Muka cengkung, pakai topi, ada ‘slang’ orang putih sikit mungkin kali pertama masuk panggung ni,” jelas Indra Abu Oman.
“Senang saja panggil pengawal, biar dia ‘excuse-excuse’ dengan pengawal,” kata Faeszz. – KOSMO! ONLINE


Dua cedera langgar pagar tadika
Oleh ISKANDAR SHAH MOHAMED

2 Februari 2023, 6:17 pm
KUALA SELANGOR – Suasana pembelajaran sebuah tadika di Kampung Sungai Burong, Tanjong Karang di sini, gempar apabila pagar premis itu dilanggar kereta yang terbabas dan terbalik, hari ini.
Kemalangan pukul 8.30 pagi itu mengakibatkan dua mangsa iaitu lelaki dan wanita berusia 19 serta 36 tahun cedera akibat tersepit dalam Proton Iswara tersebut.
Saksi kejadian yang enggan dikenali berkata, terdapat kira-kira 15 murid sedang belajar di tadika berkenaan.
“Tidak lama kemudian, saya terdengar bunyi dentuman kuat dan segera keluar bagi mendapatkan kepastian.
“Saya kemudian melihat kereta dinaiki dua mangsa itu sudah terbalik di pagar tersebut dan turut tersepit,” katanya kepada Kosmo! di sini hari ini.
Mangsa yang cedera akibat kemalangan itu.
Menurutnya, lelaki yang juga pemandu kereta itu berjaya dikeluarkan orang awam manakala wanita diselamatkan bomba.

Tambahnya, kereta mangsa dipercayai sedang menuju ke sebuah kawasan berdekatan dikatakan hilang kawalan lalu terbabas dan terbalik.
“Kejadian itu bagaimanapun tidak melibatkan mangsa lain termasuk semua murid tadika tersebut,” ujarnya.
Sementara itu, Pengarah Bomba Selangor, Datuk Norazam Khamis berkata, operasi menyelamat melibatkan empat anggota termasuk pegawai dari Balai Bomba dan Penyelamat (BBP) Tanjong Karang bersama jentera dengan panggilan kecemasan diterima pukul 8.36 pagi.
“Mangsa berjaya dikeluarkan dengan selamat dan diserahkan kepada pasukan perubatan untuk rawatan lanjut. Operasi ditamatkan sepenuhnya pukul 9.50 pagi,” katanya. – KOSMO! ONLINE


CDC gesa orang ramai henti guna ubat titis mata EzriCare
Oleh KOSMO!

2 Februari 2023, 6:30 pm
WASHINGTON – Pusat Kawalan dan Pencegahan Penyakit (CDC) menggesa doktor dan pesakit agar berhenti menggunakan satu jenama ubat titis mata selepas ia dikaitkan dengan 50 kes jangkitan bakteria serta satu kematian di Amerika Syarikat, lapor akhbar New York Post semalam.
CDC sedang memantau rapat ubat jenama EzriCare Artificial Tears selepas ia menjadi jenama paling banyak menerima laporan daripada pengguna.
Ubat titis mata jenama itu adalah bebas pengawet dan tidak mempunyai sebarang bahan yang menghalang jangkitan bakteria daripada berlaku.
“CDC menyarankan agar semua pengamal perubatan dan pesakit segera menghentikan penggunaan  EzriCare Artificial Tears sehingga siasatan epidemiologi dan analisis makmal selesai,” kata laporan yang dikeluarkan CDC.
Berdasarkan ujian yang dijalankan agensi tersebut ke atas botol terbuka EzriCare, ia menemui bakteria Pseudomonas aeruginosa yang kebal terhadap antibiotik carbapenem serta antibiotik ceftazidime dan cefepime.
CDC turut menguji bakteria itu untuk melihat sama ada ia sepadan dengan varian dalam jangkitan yang dilaporkan.

Sementara itu, syarikat EzriCare yang berpangkalan di New Jersey mengeluarkan kenyataan minggu lalu bahawa pihaknya tidak diarahkan untuk menarik balik mana-mana produk ubat titis mata serta tidak menerima sebarang aduan daripada pengguna.
“EzriCare sedia maklum dalam beberapa hari lepas bahawa CDC sedang menjalankan siasatan berterusan berkaitan kejadian buruk melibatkan pelbagai ubat titis mata yang boleh dibeli di farmasi,” demikian menurut kenyataan tersebut.
Tambah kenyataan sama, EzriCare tidak menerima sebarang aduan daripada pengguna atau laporan insiden buruk berkaitan siasatan CDC setakat ini. – Agensi


Gunung berapi dasar laut meletus
Oleh KOSMO!

2 Februari 2023, 6:00 pm
PORT VILA, VANUATU – Sebuah gunung berapi dasar laut meletus berhampiran Vanuatu semalam menyebabkan letupan besar dan  abu naik dari permukaan laut, tidak jauh dari pantai negara Pasifik Selatan itu, lapor akhbar New York Post.
Jabatan Meteorologi dan Bahaya Geografi Vanuatu (VMGD) mengesahkan berlaku peningkatan aktiviti berdekatan gunung berapi Epi Timur sejurus sebelum pukul 8 pagi (waktu tempatan).
Gambar-gambar yang dirakam beberapa jam selepas letusan berlaku menunjukkan ‘gunung’ abu dibebaskan ke udara.
Menerusi satu kenyataan yang dikeluarkan di Facebook, VMGD memberi amaran kepada pengemudi bot dan juruterbang agar menjauhi kawasan itu pada jarak sekurang-kurangnya 9.6 kilometer (km) dari zon letusan.
“Penduduk Epi dan pulau-pulau sekitarnya dinasihatkan agar kekal berwaspada bagi sebarang kejadian gempa bumi dan tsunami susulan letusan gunung berapi itu,” demikian menurut kenyataan tersebut.
Terletak lebih 67 kilometer ke utara bandar  Port Vila, Epi Timur adalah sebahagian daripada gunung berapi dasar laut di luar pantai Epi, sebuah pulau yang terletak di tengah kepulauan Vanuatu.

Letusan semalam itu merupakan aktiviti pertama gunung berapi tersebut sejak 2004, lapor akhbar Miami Herald. – Agensi


Mahkamah: Emilia Hanafi jual roti jala selepas bercerai
Oleh NUZULSHAM SHAMSUDDIN

2 Februari 2023, 5:49 pm
KUALA LUMPUR – Bekas isteri Datuk S.M Faisal S.M Nasimuddin, Emilia Hanafi memberitahu Mahkamah Majistret di sini hari ini sejak menjadi ibu tunggal, dia terpaksa banyak membuat kerja-kerja sambilan antaranya menjual makanan bagi menampung kehidupan.
Menurut Emilia, 43, antara makanan yang dijual dari rumah ialah roti jala kuah kari, pulut kuning, rendang daging dan kerepek bayam.
“Saya juga menjual agar-agar serta ada membuat kek yang mana resipi kek itu saya pelajari semasa saya tinggal di Amerika Syarikat. Pada sama saya juga buat freelance (kerja sambilan) dekorasi rumah,” katanya.
Mengulas lanjut, pekerjaan sambilan yang dilakukan adalah bagi menanggung keluarga termasuk tiga anak lelakinya yang berusia 10, 12 dan 17 tahun yang mana nafkah interim RM2,000 yang diterima bagi seorang anaknya tidak cukup.
“Pada waktu sekarang saya dan tiga anak lelaki menumpang di rumah ibu dan bapa saya, kerana masih menunggu lokasi tempat tinggal untuk anak-anak dari (perintah) Mahkamah Syariah,” katanya lagi.
Emilia berkata demikian ketika pemeriksaan utama Timbalan Pendakwa Raya Nur Aishah Ahmad Zakiuddin.

Untuk rekod, Emilia dan S.M Faisal berkahwin pada 2002 sebelum bercerai 2016 manakala hak penjagaan terhadap tiga anak mereka, diberikan sepenuhnya kepada wanita itu.
Dalam prosiding hari ini S.M Faisal diwakili peguam Datuk Akberdin Abdul Kader.
Perbicaraan di hadapan Majistret Nadia Othman bersambung lagi 28 Februari ini.
Mengikut pertuduhan, S.M Faisal, 43, didakwa dengan sengaja menyebabkan kecederaan ke atas Emilia, 43, di sebuah rumah di Desa Sri Hartamas, Brickfields, antara pukul 12.30 tengah hari hingga 4.30 petang, pada 22 November 2015.
Pertuduhan didakwa mengikut Seksyen 323 Kanun Keseksaan dan boleh dihukum di bawah Seksyen 326A kanun sama, yang membawa hukuman penjara maksimum dua tahun atau denda sehingga RM2,000 atau kedua-duanya, jika sabit kesalahan.
Terdahulu, Mahkamah Majistret di sini mengarahkan Emilia dipanggil memberi keterangan hari ini berhubung dakwaan dipukul bekas suaminya itu.
Majistret Nadia memutuskan demikian selepas membenarkan permohonan peguam Datuk Akberdin Abdul Kader yang mewakili S.M Faisal untuk Emilia dipanggil dahulu memberi keterangan.
Menurut mahkamah, kes itu pada 2016 namun pada 2021 bermula perbicaraan selain mahkamah bersedia mendengar kes ini tanpa gangguan.
Dalam prosiding terdahulu, bekas adik ipar S.M Faisal, Elisa Nani Hanafi, 38, memberitahu tujuh tahun lalu kakaknya Emilia Hanafi pernah bercerita dia selalu dipukul oleh suaminya secara berterusan selama tiga hingga empat tahun. – KOSMO! ONLINE